open-index/open-wikipedia-markdown huggingface dataset:
സീറോ വിഡ്ത്ത് നോൺജോയിനർ

ഭാരതീയലിപികൾ, അറബി തുടങ്ങിയ സങ്കീർണ്ണലിപികൾ എഴുതുവാൻ കമ്പ്യൂട്ടറുകളിൽ ഉപയോഗിക്കുന്ന ഒരു അദൃശ്യാക്ഷരമാണ് **സീറോ വിഡ്ത്ത് നോൺജോയിനർ** (**zero-width non-joiner**, **ZWNJ**). അടുപ്പിച്ചെഴുതുമ്പോൾ സ്വതേ കൂട്ടക്ഷരമായി മാറുന്ന രണ്ടക്ഷരങ്ങളെ, അവക്കിടയിൽ സീറോ വിഡ്ത്ത് നോൺജോയിനർ ചേർത്ത് വേറിട്ട് നിർത്താം.

യൂനികോഡ് U+200C എന്ന സ്ഥാനത്താണ് സീറോ വിഡ്ത്ത് നോൺജോയിനർ നിർവ്വചിച്ചിരിക്കുന്നത്.

## മലയാളത്തിലെ ഉപയോഗം
മലയാളത്തിൽ കൂട്ടക്ഷരങ്ങളെ ഒഴിവാക്കാൻ വ്യാപകമായി ഈ ചിഹ്നം ഉപയോഗിക്കുന്നുണ്ട്. അണ്ടർസ്കോർ കീയാണ് മൊഴി പോലുള്ള മിക്ക ലിപിമാറ്റരീതികളിലും സീറോ വിഡ്ത്ത് നോൺജോയിനർ ഉൽപ്പാദിപ്പിക്കാനായി ഉപയോഗിക്കുന്നത്. മലയാളം ഇൻസ്ക്രിപ്റ്റ് കീബോഡിൽ **\** (ബാക്ക്സ്ലാഷ്) കീയാണ്‌ ഇതിനുപയോഗിക്കുന്നത്. മൈക്രോസോഫ്റ്റിന്റെ മലയാളം കീബോഡ് ലേയൗട്ടിൽ *കണ്ട്രോൾ + ഷിഫ്റ്റ് + 2* എന്ന മിശ്രണമാണ് സീറോവിഡ്ത്ത് നോൺജോയ്നർ ഉൽപ്പാദിപ്പിക്കാനുപയോഗിക്കുന്നത്.

### കൂട്ടക്ഷരങ്ങളിലെ രൂപങ്ങളെ നിയന്ത്രിക്കൽ
മലയാളത്തിലെ കൂട്ടക്ഷരങ്ങളിൽ പൂർവാക്ഷരത്തിൻ്റെ രൂപം എന്തായിരിക്കണം എന്ന് നിശ്ചയിക്കാൻ യൂണികോഡിൽ സീറോവിഡ്ത് ജോയ്നറും നോൺജോയ്നറും ഉപയോഗിക്കുന്നുണ്ട്.

## ഇതും കാണുക
*സീറോ വിഡ്ത്ത് ജോയിനർ

## അവലംബം

## പുറത്തേക്കുള്ള കണ്ണികൾ
*മലയാളലിപിയിൽ സീറോ വിഡ്ത്ത് ജോയിനർ, സീറോ വിഡ്ത്ത് നോൺജോയിനർ തുടങ്ങിയവയുടെ ഉപയോഗം - മൈക്രോസോഫ്റ്റിന്റെ വെബ്സൈറ്റിൽ നിന്നും
വർഗ്ഗം:കമ്പ്യൂട്ടറുകളിലെ ലിപിനിർവചനം
അപ്പോളോഡോറസ്

ബി.സി. 5-ആം നൂറ്റാണ്ടിൽ ജീവിച്ചിരുന്ന ഒരു അഥീനിയൻ ചിത്രകാരനായിരുന്നു **അപ്പോളോഡോറസ്**. 430-400 വരെയായിരുന്നു ഇദ്ദേഹത്തിന്റെ പ്രവർത്തനകാലമെന്ന് കരുതപ്പെടുന്നു. *നിഴൽ ചിത്രകാരൻ* (The Shadow Painter) എന്ന പേരിലാണ് ഇദ്ദേഹം അറിയപ്പെട്ടിരുന്നത്. കലാചരിത്രത്തിൽ ഒരു മുന്നോടിയായിട്ടാണ് ഇദ്ദേഹം കരുതപ്പെടുന്നത്. ചുവർ ചിത്രകാരൻ എന്നതിനേക്കാൾ ഈസൽ ചിത്രകാരനായി പ്രശസ്തിനേടിയ ആദ്യത്തെ കലാകാരനും ഇദ്ദേഹമാണ്. വർണമിശ്രണത്തിലും വർണസമന്വയനത്തിലും മുൻഗാമിയായിരുന്ന അഗതാർക്കസിന്റെ സമ്പ്രദായത്തെ ഇദ്ദേഹം പരിഷ്കരിക്കുകയും ചിത്രങ്ങളിലെ രൂപങ്ങൾക്ക് കൂടുതൽ യാഥാർഥ്യഭാവം നൽകുകയും ചെയ്തു. ഇദ്ദേഹത്തിന്റെ രചനാസമ്പ്രദായത്തെ നിഴൽചിത്രരചന (Skiagraphia) എന്നോ വർണചിത്രരചനയെന്നോ, ദൃശ്യചിത്രരചന (Skeuographia) എന്നോ വിളിക്കാം. അഗതാർക്കസ് ഇക്കൂട്ടത്തിൽപ്പെട്ട ദൃശ്യചിത്രരചനാസമ്പ്രദായം അവലംബിച്ച ആളാണ്. സൂക്സിസ് എന്ന ചിത്രകാരൻ വസ്തുക്കളുടെ വിഭ്രാമകദൃശ്യരൂപരചനയിലും ഭാവാത്മകരൂപസാദൃശ്യ ധാരണാരോപണ ചിത്രരചനയിലും അപ്പോളോഡോറസിനെ അനുകരിച്ചിരുന്നുവെന്ന് പറയപ്പെടുന്നു. ഇദ്ദേഹത്തിന്റെ കൃതികളിൽ ഒഡീസിയസ് (Odysseus), മിനർവായുടെ ഇടിവാളേറ്റ അജാക്സ് (Ajax struck by lighting by Minerva) എന്നിവ പ്ലിനിയുടെ അഭിനന്ദനം നേടിയവയാണ്. നിഴലും വെളിച്ചവും സംബന്ധിച്ച പഠനങ്ങൾ നടത്തിയിട്ടുള്ള യവനചിത്രകാരൻമാരിൽ മുൻപനും അപ്പോളോഡോറസ് ആയിരുന്നു.

## അവലംബം

## പുറംകണ്ണികൾ
*http://www.bookrags.com/biography/apollodorus/
*http://encyclopedia.mitrasites.com/imgs/apollodorus-%28painter%29.html

വർഗ്ഗം:ചിത്രകാരന്മാർ
കലക്ട്രേറ്റ്

**കലക്ട്രേറ്റ്** ( Collectorate) ഇന്ത്യയിലെ ജില്ലാ ഭരണാധികാരിയും ജില്ലാ മജിസ്ട്രേറ്റുമായ ജില്ലാ കലക്ടറുടെ കാര്യാലയം ആണ്. ഇതോടനുബന്ധിച്ചുള്ള ഓഫീസ് സമുച്ചയത്തിലാണ് സംസ്ഥാന സർക്കാരുകളുടെ കീഴിലുള്ള വകുപ്പുകളുടെ ജില്ലാ കാര്യാലയങ്ങൾ പ്രവർത്തിക്കുന്നത്.

Collectorate, Thanjavur.jpg|Thanjavur Collectorate
District Office Building, Mysore.jpg|മൈസൂർ കളക്ടറേറ്റ്, കർണാടക 
Salem collectorate.jpg|കളക്ടറേറ്റ്, സേലം, തമിഴ്നാട്
A long shot of Salem Collectorate.JPG|സേലം ജില്ലാ കളക്ടറേറ്റ്, തമിഴ്നാട്
KottayamCollectorate.jpg|കളക്ടറേറ്റ്, കോട്ടയം

## ഇതും കാണുക

* ജില്ലാ കളക്ടർ
* സബ് കലക്ടർ

### കേരളത്തിലെ കലക്ട്രേറ്റുകൾ

## അവലംബം

വർഗ്ഗം:ഇന്ത്യയിലെ ഭരണഘടനാ സ്ഥാപനങ്ങൾ
ഇലപ്രാണി

ഇലക്ക് സമാനമായ രൂപമുള്ള ഷഡ്പദമാണ് **ഇലപ്രാണി**. *Phylliidae* എന്നാണ് ഇവ അറിയപ്പെടുന്നത്.ഇലകളിൽ ഒളിച്ചിരുന്ന് ശത്രുക്കളിൽ നിന്ന് രക്ഷപെടുവാൻ ഇവയുടെ രൂപം ഇവയെ സഹായിക്കുന്നു ഇവ നടക്കും ഇലകളെന്നും പറയാറുണ്ട്. ചിറകുകളൂള്ള ഇനങ്ങൾക്ക് അല്പദൂരം പറക്കുവാനും കഴിയും.**Phylliidae** (often misspelled **Phyllidae**) എന്ന ജൈവകുടുംബത്തിൽ പെട്ടവയാണിവ.

## അവലംബം

## പുറത്തേക്കുള്ള കണ്ണികൾ

* Phasmid Study Group: Phylliidae
* Leaf insect care sheet
വർഗ്ഗം:ഷഡ്‌പദങ്ങൾ
പനയമ്പാല

കോട്ടയം ജില്ലയിൽ കറുകച്ചാൽ പഞ്ചായത്തിൽ സ്ഥിതി ചെയ്യുന്ന ഒരു ഗ്രാമമാണ് **പനയമ്പാല**. കറുകച്ചാൽ - മല്ലപ്പള്ളി റോഡിൽ വെട്ടിക്കാവുങ്കൽ മുതൽ നടുക്കേൽ പടി വരെയുള്ള സ്ഥലവും, കവളിമാവ് വഴിയിൽ ചെരിവ്പുരയിടം വരെയും ഉള്ള സ്ഥലങ്ങൾ പനയമ്പാല എന്ന പേരിൽ അറിയപ്പെടുന്നു.
 
മലങ്കര ഓർത്തഡോക്സ് സുറിയാനി സഭയുടെ ദേവാലയങ്ങളായ പനയമ്പാല സെന്റ് മേരീസ് മലങ്കര ഓർത്തഡോക്സ് സുറിയാനി പള്ളിയും പനയമ്പാല സെന്റ് സ്‌റ്റീഫൻസ് മലങ്കര ഓർത്തഡോക്സ് സുറിയാനി പള്ളിയും ഇവിടെയാണ് സ്ഥിതി ചെയ്യുന്നത്. പനയമ്പാല സെന്റ് മേരീസ് പള്ളി വടക്കേ പള്ളി എന്നും അറിയപ്പെടുന്നു. 169 ഭവനങ്ങൾ ഈ ഇടവകയിൽ ഉൾപ്പെടുന്നു. ജനുവരി 1 നാണ് ഇവിടുത്തെ പ്രധാന പെരുന്നാൾ. പനയമ്പാല സെന്റ് സ്‌റ്റീഫൻസ് ഇടവക ആലുങ്കൽ പള്ളിയെന്നും തെക്കേപ്പള്ളിയെന്നും അറിയപ്പെടുന്നു. 160 ഭവനങ്ങൾ ഈ ഇടവകയിൽ ഉൾപ്പെടുന്നു. ജനുവരി 22-നാണ് പ്രധാന പെരുന്നാൾ നടത്തപ്പെടുന്നത്.സെന്റ് മേരീസ് ഇടവകയുടെ മാതൃ ഇടവക കൂടിയാണ് ഈ ദേവാലയം.
 

സെന്റ് സെബാസ്റ്റ്യൻസ് കത്തോലിക്കാ ദൈവാലയം ഇവിടെയാണു സ്ഥിതി ചെയ്യുക. ചങ്ങനാശ്ശേരി അതിരൂപതയുടെ കീഴിലെ ഈ ദേവാലയത്തിലെ വികാരി റവ.ഫാ.ജോൺസൺ തുണ്ടിയിലാണ്. 150 അംഗങ്ങളുള്ള ഈ ഇടവകയിൽ പതിവായി രാവിലെ 6.30യ്ക്കു വി.കുർബാനയുണ്ട്. വെള്ളിയാഴ്ച രാവിലെ 11 മണിക്കു നടക്കുന്ന വചന പ്രഘോഷണത്തിലും ആരാധനയിലും അനേകായിരങ്ങൾ സംബന്ധിക്കുന്നു.

അനേകായിരം വിദ്യാർത്ഥികൾക്ക് വിദ്യാവെളിച്ചം നൽകിക്കൊണ്ടിരിക്കുന്ന Panayampala Lower Primary School ഇവിടെയാണ് സ്ഥിതി ചെയ്യുന്നത്. കള്ളിയാട്ട് സ്കൂൾ എന്നും അറിയപ്പെടുന്നു. ഒരു നൂറ്റാണ്ടിന്റെ പഴക്കമുള്ള വിദ്യാലയമാണ്.

മുൻ രാഷ്ട്രപതി Dr. APJ Abdul Kalam -ന്റെ സ്മരണയിൽ ഒരു റോഡ് തന്നെ ഇവിടെയുണ്ട്. പനയമ്പാല തെക്കേക്കരപ്പടിയിൽ നിന്നും ആരംഭിച്ച് ഇഞ്ചക്കുഴിയിൽ എത്തിച്ചേരുന്നതാണ് പ്രസ്തുത റോഡ്.

വർഗ്ഗം:കോട്ടയം ജില്ലയിലെ ഗ്രാമങ്ങൾ
വയനാട് ജില്ലാ പഞ്ചായത്ത്

വയനാട് ജില്ലാ പഞ്ചായത്തിൽ ആകെ  16 ഡിവിഷനുകളാണ് ഉള്ളത്. അതിർത്തികൾ പടിഞ്ഞാറ് കോഴിക്കോട്,മലപ്പുറം ജില്ലകൾ,കിഴക്ക് തമിഴ്നാട്ടിലെ നീലഗിരി ജില്ല,വടക്ക് കണ്ണൂർ ജില്ലയും കർണ്ണാടകത്തിലെ കുടക് ജില്ലയും,തെക്ക് കർണ്ണാടകത്തിലെ ചാമരാജ് നഗർ ജില്ല. കൽപ്പറ്റ, സുൽത്താൻ ബത്തേരി, മാനന്തവാടി മുനിസിപ്പാലിറ്റികൾ ഒഴികെയുള്ള വയനാട് ജില്ലയിലെ എല്ലാ സ്ഥലങ്ങളും ഇതിൽ ഉൾപ്പെടുന്നു. 
വയനാട് ലോക്സഭാ മണ്ഡലത്തിൽപ്പെട്ട ഈ ജില്ലാ പഞ്ചായത്തിൽ  നാലു ബ്ലോക്ക് പഞ്ചായത്തുകളും, മൂന്ന് നിയമസഭാ മണ്ഡലങ്ങളും, ഇരുപത്തിമൂന്ന് ഗ്രാമ പഞ്ചായത്തുകളും ഉൾപ്പെടുന്നു.

വർഗ്ഗം:കേരളത്തിലെ ജില്ലാ പഞ്ചായത്തുകൾ
സെൻട്രൽ ഡ്രഗ് റിസർച്ച് ഇൻസ്റ്റിറ്റ്യൂട്ട്, ലഖ്നൗ

ലഖ്നൌവിലുളള ഈ ഔഷധഗവേഷണ കേന്ദ്രം    1951 ലാണ് സ്ഥാപിതമായത്. സി. ഡി. ആർ. ഐ എന്ന ചുരുക്കപ്പേരിൽ കൂടുതലറിയപ്പെടുന്ന ഈ സ്ഥാപനം    സി. എസ്. ഐ. ആറിൻറെ ഘടകമാണ്, ഈ സ്ഥാപനത്തിൽ പരികല്പന മുതൽ  വിപണി വരെയുളള  പരസ്പര പൂരകങ്ങളായ വിവിധ മേഖലകളിൽ ഗവേഷണ പരീക്ഷണങ്ങൾ നടക്കുന്നു. രോഗനിർണ്ണയത്തിനും ഔഷധഗവേഷണത്തിനും, പ്രതിരോധകുത്തിവെപ്പുകൾ കണ്ടുപിടിക്കുന്നതിനും ആവശ്യമായ എല്ലാ വിധ ആധുനിക സജ്ജീകരണങ്ങളും സൌകര്യങ്ങളും ഇവിടെ ലഭ്യമാണ്.  
പ്രവർത്തന സൌകര്യവും കാര്യക്ഷമതയും കണക്കിലെടുത്തുകൊണ്ട് ഗവേഷകരെ 14 വിഭാഗങ്ങളിലായി വേർതിരിച്ചിരിക്കുന്നു.
## ഗവേഷണ വിഭാഗങ്ങൾ
#ബയോകെമ്സ്ട്രി
#ബോട്ടണി
#ക്ലിനിക്കൽ അൻഡ് എക്സ്പിരിമെൻറൽ മെഡിസിൻ
#ഡ്രഗ് ടാർഗററ് ഡിസ്ക്കവറി അൻഡ് ഡെവലപ്മെൻറ്
#എന്ഡോക്രൈനോളജി
#ഫെർമൻറേഷൻ ടെക്നോളജി
#മെഡിസിനൽ അൻഡ് പ്രോസസ് കെമിസ്ട്രി
#മൈക്രോബയോളജി
#മോളിക്യൂലർ അൻഡ് സ്ട്രക്ചറൽ ബയോളജി
#പാരാസൈറേറാളജി
#ഫാർമസ്യൂട്ടിക്സ്
#ഫാർമക്കോകൈനാററിക്സ് അൻഡ് മെററബോളിസം
#ഫാർമക്കോളജി
#ടോക്സിക്കോളജി

## ഔഷധങ്ങൾ വിപണിയിൽ

#### സെൻട്രോക്രോമ
ലോകത്ത് ആദ്യമായി സ്ടെറോയ്ഡ് അല്ലാത്ത ഒരു ഗർഭനിരോധന ഔഷധം രൂപപ്പെടുത്തിയെടുത്തത്  സി. ഡി. ആർ. ഐ ആണ്. സഹേലി (ഹിന്ദുസ്ഥാൻ ലാററക്സ്) സെൻട്രോൺ (ടോറൻറ് ഫാർമസ്യൂട്ടികൽസ്)  എന്നീ പേരുകളിൽ ഇത് വിപണിയിൽ ലഭ്യമാണ്.
#### സെൻറ്ബുക്ക്രിഡിൻ
പ്രചാരത്തിലുളള ലിഗ്നോകൈനിനെക്കാൾ വീര്യവും സുരക്ഷിതത്വവുമുളള  ഈ ലോക്കൽ അനസ്തെററിക്  തെമിസ് കെമിക്കൽസ് 
സെൻറോബ്ലോക് എന്ന പേരിൽ മാർക്കററിലെത്തിച്ചിരിക്കുന്നു.   
#### അർട്ടീത്തർ
അർട്ടെമീഷ്യ അന്നുവാ എന്ന ചെടിയിൽ നിന്ന് വേർതിരിച്ചെടുക്കപ്പെട്ട മലേറിയക്കെതിരായുളള ഈ ഔഷധം  ഇ മാൽ  എന്ന പേരിൽ 
ലഭ്യമാണ് (തെമിസ് കെമിക്കൽസ്) 

#### ബുളാക്വിൻ
മലേറിയ പുനരാവർത്തന നിരോധകമായ ഇത് നി ക്കോ   ളസ് പിരാമൾ ക്ലോറോക്വിനിനോടൊപ്പം സമ്മിശ്രണമായി ആബ്ലാക്വിൻ എന്ന പേരിൽ മാർക്കററിലെത്തിച്ചിരിക്കുന്നു 
#### ഗുൽഗുലിപിഡ്
കോമ്മിഫോറ മുകുൾ എന്ന ചെടിയിൽ നിന്ന് വേർതിരിച്ചെടുക്കപ്പെട്ട, കൊഴുപ്പ് നിയന്ത്രിക്കാനുളള ഈ ഔഷധം ഗുഗുലിപ് 
എന്ന പേരിലാണ്  സിപ്ല ലിമിററഡ് പുറത്തിറക്കിയിരിക്കുന്നത്. 
#### ഐസാപ്ടൻറ്
യൂണികെം ലാബറട്ടറീസ് ലിമ്ററഡ് ഡൈലക്സ്-സി എന്ന പേരിൽ ലഭ്യമാക്കിയിരിക്കുന്ന ഇത് MTP സന്ദർഭങ്ങളിൽ ഉപയോഗിക്കുന്നു.

## ബഹുമതികൾ

#### സി. എസ്. ഐ. ആർ ടെക്നോളജി അവാഡ്
ഗുഗുൽസ്ടെറോൺ (2008), എൻഡോപെറോക്സൈഡ്(2009)
#### [[ശാന്തി സ്വരൂപ് ഭട്നാഗർ പുരസ്കാരം]]
എം.എം ധർ (1971), ഡി.എസ്.ഭാക്കുനി (1975), ജി.പി. ദത്ത(1976) ബി എസ് ശ്രീവാസ്തവ(1984), സി.എം ഗുപ്ത (1986),
വി. ഭാക്കുനി (2006)

#### യുവശാസ്ത്രജ്ഞർ
##### സി. എസ്. ഐ. ആർ അവാർഡ്
ബി. എൽ തെക്വാനി (1990), വി. ഭാക്കുനി (1996), നീനാ ഗോയൽ(1997), സമന ഹബീബ് (2001), എ.കെ മിശ്ര (2005), 
എം.എസ്. അഖ്ത്തർ(2006)

##### ഇൻസാഅവാർഡ്
നീനാ ഗോയൽ(1993), പ്രതിമാ ശ്രീവാസ്തവ (1996), എം.എസ്. അഖ്ത്തർ(2006)
## പൂർണ്ണ വിവരങ്ങൾ

സെൻട്രൽ ഡ്രഗ് റിസർച്ച് ഇൻസ്റ്റിറ്റ്യൂട്ട്, ലഖ്നൌ 226001, ഇന്ത്യ
ഫോ 91(0522)-2610952
## അവലംബം


വർഗ്ഗം:ഇന്ത്യയിലെ ഗവേഷണ സ്ഥാപനങ്ങൾ
ഇന്ത്യയിലെ ഭരണഘടനാസ്ഥാപനങ്ങൾ

സ്വയംഭരണവും സ്വതന്ത്രാധികാരങ്ങളുമുള്ള  ഇന്ത്യൻ ഭരണഘടന പ്രകാരം നിലവിൽ വന്ന സ്ഥാപനങ്ങൾക്കാണ് **ഭരണഘടനാസ്ഥാപനങ്ങൾ** എന്നുപറയുന്നത്. സർക്കാരുകൾക്കോ കോടതികൾക്കോ ഇവയെ നിയന്ത്രിക്കാൻ അധികാരമില്ല. ഇത്തരം സ്ഥാപനങ്ങളിലെ ആർക്കെങ്കിലും എതിരെ നടപടി എടുക്കാൻ പാർലമെന്റിനു മാത്രമെ അധികാരമുള്ളൂ.

### ഭരണഘടനാ സ്ഥാപനങ്ങൾ
കോടതികൾ, കേന്ദ്ര-സംസ്ഥാന സർക്കാരുകൾ, തദ്ദേശസ്വയംഭരണസ്ഥാപനങ്ങൾ എന്നിവക്കു പുറമേ താഴെക്കൊടുക്കുന്നവയും ഭരണഘടനാസ്ഥാപനങ്ങളാണ്.
# തെരഞ്ഞെടുപ്പ് കമ്മീഷൻ
# സി.എ.ജി. (കംട്രോളർ ആൻഡ് ഓഡിറ്റർ ജനറൽ)
# ആസൂത്രണ കമ്മീഷൻ
# യൂണിയൻ പബ്ലിക് സർവീസ് കമ്മീഷൻ
# ദേശീയ മനുഷ്യാവകാശ കമ്മീഷൻ
# അറ്റോർണി ജനറൽ
# കേന്ദ്ര വിജിലൻസ് കമ്മീഷൻ
# ദേശീയ പട്ടികജാതി കമ്മീഷൻ
# ദേശീയ പട്ടികവർഗ്ഗ കമ്മീഷൻ
# ദേശീയ വനിതാ കമ്മീഷൻ
# ദേശീയ പിന്നാക്ക വർഗ്ഗ കമ്മീഷൻ
# യൂണിവേഴ്സിറ്റി ഗ്രാന്റ്സ് കമ്മീഷൻ
# ഔദ്യോഗിക ഭാഷ കമ്മീഷൻ
# ഭാഷാ ന്യൂനപക്ഷങ്ങൾക്കായുള്ള സ്പെഷ്യൽ ഓഫീസർ
# ചരക്കുസേവന നികുതി കൗൺസിൽ  (GST Council)
# അന്തർസംസ്ഥാന സമിതി (inter-state council)
# അഡ്വക്കേറ്റ് ജനറൽ
# സംസ്ഥാന ധനകാര്യ കമ്മീഷൻ
# സംസ്ഥാന തിരഞ്ഞെടുപ്പ് കമ്മീഷൻ
# സംസ്ഥാന പബ്ലിക് സർവീസ് കമ്മീഷൻ
# സംസ്ഥാന പിന്നാക്ക വിഭാഗ കമ്മീഷൻ
# സംസ്ഥാന പട്ടിക ജാതി/പട്ടിക വർഗ്ഗ കമ്മീഷൻ
# ജില്ലാ ആസൂത്രണ സമിതി
# മെട്രോപോളിറ്റൻ ആസൂത്രണ സമിതി

## അവലംബം

വർഗ്ഗം:ഇന്ത്യയിലെ ഭരണഘടനാ സ്ഥാപനങ്ങൾ
വർഗ്ഗം:ഇന്ത്യൻ ഭരണഘടന
ഇടപ്പോൺ

ആലപ്പുഴ ജില്ലയിലെ നൂറനാട് പഞ്ചായത്തിൽ പത്തനംതിട്ട ജില്ലയുമായി അതിർത്തി പങ്കിടുന്ന ഒരു സ്ഥലമാണ് **ഇടപ്പോൺ**. അച്ചൻകോവിലാറിന്റെ തെക്കൻ തീരത്താണ് ഇടപ്പോൺ സ്ഥിതി ചെയുന്നത്.  പന്തളം - മാവേലിക്കര പാതയിൽ പന്തളത്തു നിന്നും 6 കി.മീ മാറിയാണ് ഇടപ്പോൺ. നൂറനാട്പഞ്ചായത്ത് പരിധിയിൽ പെടുന്ന ഈ സ്ഥലത്തു ഹിന്ദു, ക്രിസ്ത്യൻ മതവിഭാഗത്തിൽ പെട്ടവർ മാത്രമേ വസിക്കുന്നുള്ളു. കൃഷിയാണ് ഇവിടുത്തെ പ്രധാന വരുമാന മാർഗം.KSEB യുടെ 220kV സബ്‌സ്റ്റേഷൻ ഇടപ്പോണിനു തെക്കു ദിക്കിലായി സ്ഥിതി ചെയുന്നു.അപൂർവങ്ങളായി അറിയപ്പെടുന്ന ക്ഷേത്രങ്ങൾ കൊണ്ട് അനുഗ്രഹിക്കപ്പെട്ട നാടാണ് ഇടപ്പോൺ.ശ്രീ ചക്ര പ്രതിഷ്ഠയുള്ള ചെറുമുഖ പുത്തൻകാവിൽ ദേവീക്ഷേത്രവും, ഗുരുനാഥനും, അർദ്ധനരീശ്വരനും കുടികൊള്ളുന്ന ഗുരുനാഥൻകാവ് അർദ്ധനരീശ്വര ക്ഷേത്രം, കേരളത്തിൽ തന്നെ അപൂർവമായ വൈഷ്ണവദുർഗ്ഗാ സങ്കല്പത്തിലുള്ള പ്ലാക്കോട് ശ്രീവൈഷ്ണവദുർഗ്ഗാ ക്ഷേത്രം ഇവയെല്ലാം സ്ഥിതി ചെയുന്നത് ഇടപ്പോണാണ്.. പന്തളം രാജാവും കായംകുളം രാജാവും തമ്മിൽ നടന്നിരുന്ന പടയോട്ടങ്ങളുമായി ഈ ക്ഷേത്രങ്ങൾ ബന്ധപ്പെട്ടിരുന്നു എന്ന് പഴമക്കാർ പറയപ്പെടുന്നു. നെൽവയലുകളാൽ സമ്പന്നമാണ് ഇവിടം.

## ആരാധനാലങ്ങൾ
*പുത്തൻകാവിൽ ദേവീക്ഷേത്രം 
*ആറ്റുവാ ദക്ഷിണകൈലാസക്ഷേത്രം   
*ശ്രീ ഗുരുനാഥൻ കാവ് അർദ്ധനരീശ്വര ക്ഷേത്രം 
*പ്ലാക്കോട് ശ്രീ മഹാവൈഷ്ണവദുർഗ്ഗാ ക്ഷേത്രം
*അയിരാണിക്കുടി മർത്തോമാപ്പള്ളി 
*സെന്റ് ബർസോമാസ്  ഓർത്തഡോക്സ് പള്ളി
* ഐരാണിക്കുന്നു ശ്രീ വൈദ്യനാഥ ക്ഷേത്രം
* പാറ്റൂർ ശ്രീമഹാദേവക്ഷേത്രം
* ആൽത്തറമൂട് ഭഗവതിക്ഷേത്രം പാറ്റൂർ
* സെൻ തെരേസാസ് മലങ്കര കത്തോലിക്ക ചർച്ച് പാറ്റൂർ

## ഹോസ്പിറ്റലുകൾ
* ജോസ്കോ മൾട്ടിസ്പെഷ്യാലിറ്റി ഹോസ്പിറ്റൽ
* ശാന്തി ക്ലിനിക്

## കലാലയങ്ങൾ

*ശ്രീ ബുദ്ധ കോളേജ് ഓഫ് എഞ്ചിനീയറിങ്ങ്
*ഹൈസ്കൂൾ ഇടപ്പോൺ
* ജോസ്കോ കോളേജ് ഓഫ് നേഴ്സിങ്
* ചെറുമുഖ ഗവൺമെന്റ് സ്കൂൾ
* സെന്റ് ബർസോമാസ് പബ്ലിക് സ്കൂൾ
* വിവേകാനന്ദ വിദ്യാപീഠം ആറ്റുവ
* വീരശൈവ യു പി സ്കൂൾ 
* കുതിരകെട്ടുംതടം ജിഎൽപി സ്കൂൾ പാറ്റൂർ
## വ്യവസായസ്ഥാപനങ്ങൾ
* ശബരി ഡയറി ഫാം
* വിഷ്ണു ഇൻഡസ്ട്രിസ് 

## പുറത്തേക്കുള്ള കണ്ണികൾ
പി.കെ. കുഞ്ഞച്ചൻ

ഒന്നും, രണ്ടും കേരളനിയമസഭകളിൽ മാവേലിക്കര നിയോജകമണ്ഡലത്തേയും മൂന്നാം നിയമസഭയിൽ പന്തളം നിയോജകമണ്ഡലത്തേയും പ്രതിനിധീകരിച്ച ഒരു രാഷ്ട്രീയ നേതാവായിരുന്നു **പി.കെ. കുഞ്ഞച്ചൻ** (ഒക്ടോബർ 1925 - 14 ജൂൺ 1991). സി.പി.ഐ.എം. പ്രതിനിധിയായാണ് ഇദ്ദേഹം മൂന്നാം കേരള നിയമസഭയിലേക്കെത്തിയത്. 1954-1956 കാലഘട്ടങ്ങളിൽ തിരുക്കൊച്ചി നിയമസഭയിൽ ഇദ്ദേഹം അംഗമായിരുന്നു. 1973-79 വരേയും 1988-91 വരേയും രാജ്യസഭയിലും കുഞ്ഞച്ചൻ അംഗമായിരുന്നു.

സി.പി.ഐ.എം.ന്റെ സംസ്ഥാന സെക്രട്ടറിയേറ്റംഗം, കേന്ദ്രകമ്മിറ്റിയംഗം, സംസ്ഥാന ഭവനവികസന കോർപ്പറേഷൻ അംഗം, അഖിലേന്ത്യാ കർഷകതൊഴിലാളി യൂണിയൻ ജനറൽ സെക്രട്ടറി എന്നീ നിലകളിലും കുഞ്ഞച്ചൻ പ്രവർത്തിച്ചിട്ടുണ്ട്. സ്വാതന്ത്ര്യസമരവുമായി ബന്ധപ്പെട്ട് പ്രവർത്തിച്ചിരുന്ന കുഞ്ഞച്ചൻ കരസേനയിൽ ഒരു ക്ലാർക്കായും സേവനമനുഷ്ഠിച്ചിരുന്നു. ഇതിനു ശേഷമാണ് ഇദ്ദേഹം സി.പി.ഐ.യിൽ അംഗത്വമെടുത്തത്.

മകൾ : ഡോ. പി കെ ജമീല

മരുമകൻ :എ കെ ബാലൻ, പട്ടികജാതി, പട്ടികവർഗ്ഗ, പിന്നോക്ക വിഭാഗ ക്ഷേമം, നിയമം, സാംസ്‌കാരികം, പാർലമെന്ററികാര്യ വകുപ്പ് മന്ത്രി

## അവലംബം

വർഗ്ഗം:1925-ൽ ജനിച്ചവർ
വർഗ്ഗം: 1991-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:ജൂൺ 14-ന് മരിച്ചവർ
വർഗ്ഗം:ഒന്നാം കേരള നിയമസഭാംഗങ്ങൾ
വർഗ്ഗം:രണ്ടാം കേരള നിയമസഭാംഗങ്ങൾ
വർഗ്ഗം:മൂന്നാം കേരള നിയമസഭാംഗങ്ങൾ
വർഗ്ഗം:കേരളത്തിലെ സി.പി.ഐ.എം. പ്രവർത്തകർ
വർഗ്ഗം:കേരളീയരായ രാജ്യസഭാംഗങ്ങൾ
വർഗ്ഗം:തിരു-കൊച്ചി നിയമസഭാംഗങ്ങൾ
വർഗ്ഗം:1965-ലെ കേരളനിയമസഭയിലേക്ക് തിരഞ്ഞെടുക്കപ്പെട്ടവർ
വർഗ്ഗം:രാജ്യസഭാംഗമായിരിക്കെ മരണപ്പെട്ടവർ
വർഗ്ഗം:കേരളത്തിൽ നിന്നും രാജ്യസഭയിൽ അംഗമായവർ
അപ്പോളോണിയസ് (ട്രാലസ്)

ബി.സി. 2-ആം നൂറ്റാണ്ടിൽ ജീവിച്ചിരുന്ന പ്രശസ്തനായ ഒരു യവനശില്പിയായിരുന്നു **അപ്പോളോണിയ്സ് (ട്രാലസ്)**. ഏഷ്യാമൈനറിൽ കരിയ എന്ന സ്ഥലത്താണ് ഇദ്ദേഹം ജീവിച്ചിരുന്നത്. തന്റെ സഹോദരനായ ടാറിസ്കസുമായി സഹകരിച്ച് *ഫാർനസ് ബുൾ* (Farnes Bull) എന്നറിയപ്പെടുന്ന വെണ്ണക്കൽ പ്രതിമ നിർമിച്ചു. സീത്തുസും ആംഫിയോണും ചേർന്നു പ്രതികാരോജ്വലനായ ഡിർസയെ ഒരു കാട്ടുകാളയുടെ കൊമ്പിൽ കെട്ടിയിടുന്നതാണ് ഇതിലെ പ്രതിപാദ്യം.

## അവലംബം

## പുറംകണ്ണികൾ
*http://www.britannica.com/EBchecked/topic/30067/Apollonius-Of-Tralles
*http://www.facebook.com/pages/Apollonius-of-Tralles/144138855600952

വർഗ്ഗം:ശിൽപ്പികൾ
ദേശീയ വനിതാ കമ്മീഷൻ

വനിതകളുടെ ക്ഷേമത്തിനും അവകാശങ്ങൾ സംരക്ഷിക്കുന്നതിനുമായി 1992-ൽ നിലവിൽ വന്ന ഒരു സ്ഥാപനമാണ് **ദേശീയ വനിതാ കമ്മീഷൻ** (). ന്യൂഡൽഹിയാണ് ഇതിന്റെ ആസ്ഥാനം.ദേശീയ വനിതാ കമ്മീഷൻ (എൻസിഡബ്ല്യു) എന്നത് ഭാരതസർക്കാരിന്റെ നിയമപരമായ ഒരു അംഗീകാരമാണ്. സ്ത്രീകൾക്കെതിരായ എല്ലാ നയപരമായ കാര്യങ്ങളിലും സർക്കാരിനെ ഉപദേശിക്കുന്നതാണ് പൊതുവേയുള്ള നയം. 1990 ലെ ദേശീയ വനിതാ കമ്മീഷനിലെ നിയമപ്രകാരം, ഇന്ത്യൻ ഭരണഘടനയിലെ വ്യവസ്ഥകൾ പ്രകാരം, 1992 ജനുവരിയിൽ ഇത് സ്ഥാപിതമായി.  കമ്മീഷൻ ആദ്യ അധ്യക്ഷൻ ജയന്തി പട്നായിക് ആയിരുന്നു. 2018 നവംബർ 30 ന്, രേഖാ ശർമ്മ ആണ് ചെയർപേഴ്സൺ.

### പ്രവർത്തനങ്ങൾ
സ്ത്രീകൾക്കെതിരായ എല്ലാ അക്രമങ്ങളെക്കുറിച്ചും അന്വേഷിക്കുന്നതിനും ആവശ്യമായ നടപടികൾ എടുക്കുന്നതിനും വനിതാ കമ്മീഷന് അധികാരമുണ്ട്.എല്ലാ സംസ്ഥാനങ്ങളിലും സംസ്ഥാന വനിതാ കമ്മീഷനുകൾ പ്രവർത്തിക്കുന്നു. ഇതു കൂടാതെ പെൺ ഭ്രൂണഹത്യക്കെതിരെയും സ്ത്രീധനത്തിനെതിരെയും മറ്റും ബോധവൽക്കരണപരിപാടികൾ കമ്മീഷൻ സംഘടിപ്പിക്കുന്നു.
സ്ത്രീകൾക്ക് പരമാവധി നീതി ഉറപ്പുവരുത്തുകയും അവർക്കെതിരായ അക്രമണങ്ങൾ തടയുകയുമാണു കമ്മിഷന്റെ ചുമതല.സ്ത്രീകൾക്കായുള്ള ഭരണഘടനാവ്യവസ്ഥകളും നിയമങ്ങളും പാലിക്കപ്പെടുന്നുണ്ടോ എന്ന് പരിശോധിക്കാൻ കമ്മിഷന്ന് അധികാരമുണ്ട്. നീതിനിഷേധം ശ്രദ്ധയിൽ പെട്ടാൽ അൻവേഷണം നടത്തി കമ്മിഷൻ സർക്കാരിന്ന് റിപ്പോർട്ട് നൽകാം. സ്ത്രീ സംരക്ഷണ നിയമങ്ങളുടെ നടത്തിപ്പിലെ പ്രശ്നങ്ങളും, നിയമത്തിൽത്തന്നെയുള്ള വീഴ്ചകളും ശ്രദ്ധയില്പെടുത്താനും കമ്മിഷന്ന് അവകാശമുണ്ട്. ഇന്ത്യയിൽ വനിതകളുടെ അവകാശങ്ങളെ പ്രതിനിധാനം ചെയ്യുന്നതിലും അവരുടെ പ്രശ്നങ്ങൾക്കും ആശങ്കകൾക്കും ശബ്ദം നൽകുന്നതിനായാണ് കമ്മിഷന്റെ ലക്ഷ്യം. സ്ത്രീധനം, രാഷ്ട്രീയം, മതം, തൊഴിലുകളിൽ സ്ത്രീകൾക്ക് തുല്യ പ്രാതിനിധ്യം, സ്ത്രീ തൊഴിലാളികളുടെ ചൂഷണം എന്നിവ അവരുടെ പ്രചാരണ പരിപാടികളിൽ ഉൾപ്പെടുന്നു. സ്ത്രീകൾക്കെതിരായ പോലീസ് ദുരുപയോഗം അവർ ചർച്ച ചെയ്യണം. പ്രതിമാസ വാർത്താക്കുറിപ്പ്, **രാഷ്ട്ര മഹിള**, ഹിന്ദിയിലും ഇംഗ്ലീഷിലും കമ്മീഷൻ പതിവായി പ്രസിദ്ധീകരിക്കുന്നു.

## ഇതുവരെയുള്ള ചെയർപേഴ്സൺസ് ലിസ്റ്റ്

## അവലംബങ്ങൾ

വർഗ്ഗം:ഇന്ത്യയിലെ കമ്മീഷനുകൾ
വർഗ്ഗം:ദേശീയ വനിതാ കമ്മീഷൻ
ശോഭാ ജോൺ

കേരളത്തിലെ കുപ്രസിദ്ധയായ ഒരു സ്ത്രീ. അനവധി പീഡനക്കേസുകളിൽ പ്രതിയാണ്. തന്ത്രിക്കേസ്, വരാപ്പുഴകേസ് എന്നിങ്ങനെ അനവധി കേസുകളിൽ പ്രതി. ഒക്ടോബർ നാലിന് ബാംഗ്ലൂരിലെ റിച്ച്മണ്ട് റോഡിലുള്ള ലൈഫ്‌സ്റ്റൈൽ ഷോപ്പിങ് മാളിൽവെച്ച് പോലീസ് അറസ്റ്റു ചെയ്തു. ഇപ്പോൾ ജയിലിൽ. കൂട്ടു പ്രതി ബെച്ചു റഹ്മാൻ. വാരാപ്പുഴയിൽ നടന്ന പീഡനത്തിലെ മുഖ്യകാരണക്കാരി എന്ന കാരണത്താൽ  പ്രതിയാക്കിയാണ് അറസ്റ്റുചെയ്തത്.

2006 സെപ്റ്റംബർ  - ഒക്ടോബർ മാസങ്ങളിലാണ് തന്ത്രി കേസ് ഉണ്ടായത്. ശബരിമല തന്ത്രി കണ്ഠര് മോഹനരെ ഭീഷണിപ്പെടുത്തി പണവും 30 പവൻ സ്വർണ്ണവും മോഷ്ടിച്ചു എന്നാണ് കുറ്റം.

## അവലംബം
കേന്ദ്ര വിജിലൻസ് കമ്മീഷൻ

**കേന്ദ്ര വിജിലൻസ് കമ്മീഷൻ** 1964 ൽ രൂപീകരിക്കപ്പെട്ടു.ഇതു ഒരു സ്റ്റാറ്റിയൂട്ടറി ബോഡിയാണ്  .കേന്ദ്ര സർക്കാരിന് കീഴിലുള്ള മുഴുവൻ സ്ഥാപനങ്ങളിലെയും പ്രവർത്തനങ്ങൾ നിരീക്ഷിക്കുകയും കാര്യക്ഷമമായും അഴിമതിമുക്തമായും ഇവപ്രവർത്തിക്കുന്നുണ്ടെന്ന് ഉറപ്പു വരുത്തുകയുമാണ് കേന്ദ്ര വിജിലൻസ് കമ്മീഷന്റെ മുഖ്യ ജോലി.മുഖ്യ വിജിലൻസ് കമ്മീഷണറും  ,വിജിലൻസ് കമ്മീഷണർമാരും അടങ്ങുന്നാതാണ് കേന്ദ്ര വിജിലൻസ് കമ്മീഷൻ.ഇതിന് സ്വന്തമായി സെക്രട്ടറിയേറ്റും മറ്റ് അനുബന്ധ ഉദ്യോഗസ്ഥരുമുണ്ട്.  

## നിയമനം
പ്രധാനമന്ത്രി ,കേന്ദ്ര ആഭ്യന്തര മന്ത്രി ,ലോക്സഭയിലെ പ്രതിപക്ഷനേതാവ് എന്നിവരുടെ ഉപദേശപ്രകാരം രാഷ്ട്രപതിയാണ് മുഖ്യ വിജിലൻസ് കമ്മീഷണറെ നിയമിക്കുന്നത്.

## പിരിച്ചുവിടൽ
മുഖ്യ വിജിലൻസ് കമ്മീഷണറോ , വിജിലൻസ് കമ്മീഷണർമാരോ പ്രസ്തുത പദവിയിൽ ഇരിക്കാൻ യോഗ്യരല്ലെന്നോ , ക്രമക്കേടുകൾ കാണിച്ചതായോ ചൂണ്ടിക്കാണിച്ചാൽ രാഷ്ട്രപതിയാണ് ഇവരെ പിരിച്ചുവിടുക. മലയാളിയായ പി.ജെ.തോമസ് ഐ.എ.എസ് ആണ്  ഇത്തരത്തിൽ പിരിച്ചുവിടപ്പെട്ട ആദ്യത്തെ മുഖ്യ വിജിലൻസ് കമ്മീഷണർ (2011 മാർച്ച്).

## അവലംബം

വർഗ്ഗം:ഇന്ത്യയിലെ കമ്മീഷനുകൾ
വർഗ്ഗം:അഴിമതികൾ
പട്ടാളപ്പുഴു

വളരെ പെട്ടെന്ന് പെരുകി വിള തിന്നു നശിപ്പിക്കുന്ന  ഒരു  നിശാശലഭലാർവയാണ് **പട്ടാളപ്പുഴു**. കരിംകുറ്റിപ്പുഴു, പുഞ്ചപ്പുഴു എന്നീ പേരുകളിലൊക്കെ അറിയപ്പെടുന്നു.
## വംശീകരണം
(Spodoptera frugiperda).  ഷഡ്പദങ്ങളിലെ ഇൻസെക്ട (Insecta)  ക്ലാസ് , ലെപിടോപ്റ്റെര  (Leptidoptera) ഓർഡാർ, നൊക്ടുയിടായ്(Noctuidae) കുടുംബത്തിൽപ്പെട്ട  നിശാശലഭങ്ങളുടെ പുഴുക്കളാണിവ. ഈ ശലഭം രാത്രിയിലാണ് കൂടുതൽ കാണപ്പെടുന്നത്. അങ്ങനെയാണ് നിശാ ശലഭം എന്ന പേര് വരാൻ കാരണം.
## ജീവചക്രം
ഒരു പെൺ ശലഭം ആയുസ്സിൽ പലപ്പോഴായി 1200 മുട്ടകൾ വരെ  ഇടും. ഇലകളുടെ അടിയിലാണ് മുട്ടയിടുന്നത്‌. മുട്ട വിരിഞ്ഞ് പുറത്ത് വരുന്ന പുഴുക്കൾ (ലാർവ) പലതവണ പടം പൊഴിച്ച് വലുതായി  സമാധി (പ്യുപ) യാകുന്നതുവരെ ആ ചെടിയുടെ ചുറ്റുവട്ടത്തുള്ള ഇലകളാണ് തിന്നുക. നിയന്ത്രിക്കപ്പെട്ടില്ലെങ്കിൽ ഇവ വൻകൃഷിനാശത്തിന് കാരണമാകും. വളരെവേഗത്തിൽ വ്യാപിക്കുന്ന ഇത്തരം പുഴുക്കൾ ദിവസങ്ങൾക്കൊണ്ട് തന്നെ വലിയ കൃഷിത്തോട്ടങ്ങൾപോലും പൂർണമായും നശിപ്പിക്കുന്നതാണ് കണ്ടുവരുന്നത്. നെല്ല്, പച്ചപുല്ല്, തോട്ടപ്പയർ, മരച്ചീനി, പയർ തുടങ്ങി മിക്ക ചെടികളുടെയും   ഇല ഇവ തിന്നു നശിപ്പിക്കുന്നു. ഇളം ഇലകളോടാണു കൂടുതൽ താൽപ്പര്യം. എന്നാൽ മതിയാകാതെ വന്നാൽ മൂത്ത ഇലകളും തിന്നു തീർക്കുന്നു.

പകൽ സമയം മുഴുവൻ തീറ്റയിൽ മുഴുകുന്ന ഇത്തരം പുഴുക്കൾ പക്ഷേ, ആദ്യ ദിവസങ്ങളിൽ അധികം ഭക്ഷിക്കാറില്ല. അതിനാൽ അവയുടെ സാന്നിദ്ധ്യം ശ്രദ്ധിക്കപ്പെടാതെ പോകും. 5 സെന്റിമീറ്റർ വരെ വളരുന്ന ഇവ വലുതാകുന്നതോടെ വലിയ തീറ്റിഭ്രാന്തന്മാരായി ഇലകൾ മുഴുവൻ തിന്നു തീർക്കും. ഇലകൾ തീർന്നാൽ രാത്രികാലം അടുത്ത മേച്ചിൽ സ്ഥലം നോക്കി മാർച്ചു ചെയ്യുന്നതിനാൽ പട്ടാളപ്പുഴു (ആർമി വേം) എന്ന പേർ വീണു. ലാർവ്വാദിശ പിന്നിട്ടശേഷം അവ മണ്ണിൽ മാളങ്ങൾ ഉണ്ടാക്കി പ്യൂപ്പകളായി (Pupa) (സമാധി ദശ) മാറും. പിന്നെ നിശാശലഭങ്ങളായി (Moth) പുറത്തു വരും വരെ ഈ ശല്യജീവിയെ കാണില്ല. പടം പൊഴിക്കുന്നതിനസരിച്ചു (moulting) പുഴുവിന്റെ  വലിപ്പത്തിലും നിറത്തിലും  മാറ്റം വരും. ഒരിനത്തിൽ തലയിൽ ഇംഗ്ലീഷിലെ വി അക്ഷരം കാണപ്പെടുന്നു.

## ഇവയുടെ ആക്രമണങ്ങൾ
1999 ഏപ്രിലിൽ ഈ പുഴുക്കൾ എത്യോപ്യായിൽ വ്യാപകമായ കൃഷി നാശം വരുത്തി.ഗിനിയാ,സിറാലിയോൺ,സോമാലിയാ, കെനിയാ,ഉഗാണ്ടാ,റ്റാൻസാനിയ എന്നീ രാജ്യങ്ങളിലും പട്ടാളപ്പുഴുക്കൾ മാർച്ചു നടത്തി വൻ കൃഷി നാശം വരുത്തിയിരുന്നു. എത്യോപ്യായിൽ 3.5 ലക്ഷം ഹെക്റ്റർ സ്ഥലത്തെ കൃഷി നശിച്ചു.ലിബേറിയായിൽ അടിയന്തരാവസ്ഥ പ്രഖ്യാപിച്ചാണ്‌ ഈ പുഴുക്കളെ വകവരുത്തിയത്.ടാൻസാനിയായിൽ ഭക്ഷ്യ ദൗർ ലഭ്യം ഉണ്ടാക്കാൻ ഇവയ്ക്കു കഴിഞ്ഞു.കേരളത്തിലും അടുത്തകാലങ്ങളിൽ ഇവയുടെ വ്യാപക ആക്രമണമുണ്ടായിട്ടുണ്ട്.
## നിയന്ത്രണം
സിന്തെറ്റിക്  പൈറീത്രോയിഡ് വിഭാഗത്തിൽ പെടുന്ന  കീടനാശിനി വഴി വിദേശത്ത് ഇവയെ നശിപ്പിക്കുന്നു. .  നെൽപ്പാടങ്ങളിൽ സാധാരണരീതിയിൽ ഈ പുഴുവിന്റെ ആക്രമണം കണ്ടുതുടങ്ങിയാൽ സാധാരണ ചെയ്യുന്നത് പാടം മുഴുവനായി ഒരുദിവസം വെള്ളത്തിൽ മുക്കിയിടുകയാണ്.വെള്ളം കയറുമ്പോൾ ഇവയെ ഓലത്തുമ്പിൽനിന്ന് ചൂലുകൊണ്ട് തട്ടി വെള്ളത്തിലിടണം. പിറ്റേ ദിവസം  വെള്ളം വറ്റിക്കുമ്പോഴേക്കും  പുഴുക്കളെല്ലാം ചത്തിരിക്കും. എന്നിരുന്നാലും ഇവയുടെ നശീകരണം പൂർണ്ണമായി സാധ്യമല്ല.

## ശത്രു പക്ഷികൾ, കീടങ്ങൾ
ഒരുകാലത്ത് ഗ്രാമീണമേഖലയിൽ വ്യാപകമായിരുന്ന ഉപ്പൻ, ഓലേഞ്ഞാലി തുടങ്ങിയ പുഴുക്കളെത്തിന്ന് ജീവിക്കുന്ന പക്ഷികൾ വംശനാശഭീഷണി നേരിട്ടതോടെയാണ് പൂർണമായും കൃഷി നശിപ്പിക്കുന്ന ഇത്തരം പുഴുക്കൾ വ്യാപകമാകാൻ കാരണം. വാൾവാ­ലൻ ചീവിട്‌ പട്ടാളപ്പുഴുവിടെ മുട്ടകൾ തിന്ന നശിപ്പിച്ച് കിടനിയന്ത്രണത്തിന് സഹായിക്കാറുണ്ട്.

## അവലംബം


വർഗ്ഗം:കീടങ്ങൾ
വർഗ്ഗം:നിശാശലഭങ്ങൾ
മരിയ സെലെസ്റ്റ്

**സിസ്ററർ മരിയ സെലെസ്റ്റ്** (16 ഓഗസ്ററ് 1600 - 2 ഏപ്രിൽ 1634), സുപ്രസിദ്ധ ഇററാലിയൻ ശാസ്ത്രജ്ഞനായിരുന്ന ഗലീലിയോ ഗലീലിക്ക് മരിയാ ഗാംബയിലുണ്ടായ പ്രഥമ സന്താനമായിരുന്നു. മാതാപിതാക്കൾ നൽകിയ പേർ വർജീനിയ; പിന്നീട് കന്യാമഠത്തിൽ ചേർന്നപ്പോൾ മരിയ സെലെസ്റ്റ് എന്ന പേർ സ്വീകരിച്ചു. അച്ഛന് ജ്യോതിശാസ്ത്രത്തോടുണ്ടായിരുന്ന അദമ്യമായ കൗതുകം കണക്കിലെടുത്തു കൊണ്ടാണ് സെലെസ്റ്റ് എന്ന പേർ തെരഞ്ഞെടുത്തത് എന്നു പറയപ്പെടുന്നു. ഗലീലിയോക്ക് ഗാംബയിൽ മററു രണ്ടു കുട്ടികൾ കൂടി ഉണ്ടായി പുത്രി ലിവിയ (1601-1659) പുത്രൻ വിൻസെൻസിയോ (1605-1649). 

## കന്യാസ്ത്രീ ജീവിതം
മരിയാ ഗാംബയെ നിയമാനുസൃതമായി വിവാഹം ചെയ്തിരുന്നില്ലെന്ന കാരണത്താൽ പുത്രിമാരും വിവാഹയോഗ്യരല്ലെന്നു വന്നു. വർജീനിയക്ക് പതിമൂന്നും, ലിവിയക്ക്  പന്ത്രണ്ടും വയസ്സുളളപ്പോൾ ഗലീലിയോ അവരെ അർസെറ്റിയിലെ *സെന്റ്  മറ്റിയോ* കന്യാസ്ത്രീ മഠത്തിൽ ചേർത്തു. അവിടെ ദൈന്യവും ഏകാന്തവുമായ ജീവിതം തളളിനീക്കി. പിതാവുമായി മരിയാ സെലെസ്റ്റ് നിരന്തരം കത്തിടപാടുകൾ നടത്തിയിരുന്നു. ഇതിൽ കാലത്തെ അതിജീവിച്ചത് വെറും 124 കത്തുകൾ മാത്രം. കത്തോലിക്കാ സഭ ഇതിനകം ഗലീലിയോക്കെതിരായി വിവാദങ്ങൾ ഉയർത്താൻ ആരംഭിച്ചിരുന്നു. സെന്റ് മറ്റിയോ കന്യാസ്ത്രീ മഠത്തിനകത്ത് ജീവിതം ഒതുങ്ങിക്കൂടിയിരുന്നപ്പോഴും സിസ്റ്റർ സെലെസ്റ്റ് കത്തുകളിലൂടെ ഗലീലിയോക്ക് ഉത്സാഹവും ധൈര്യവും നൽകി. ഗലീലിയോക്ക് വേണ്ടിയിരുന്ന മരുന്നുകൾ തയ്യാറാക്കി ക്കൊടുത്തിരുന്നതിനോടൊപ്പം അദ്ദേഹത്തിന്റെ പ്രബന്ധങ്ങളുടെ പകർപ്പെഴുത്തു കോപ്പികൾ എഴുതിയുണ്ടാക്കുകയും ചെയ്തിരുന്നു. മഠത്തിനകത്ത് അവർ അപ്പോത്തിക്കെരിയുടെ സ്ഥാനം ഏറെറടുത്തു. അന്തേവാസികൾക്കായി നാടകങ്ങൾ അരങ്ങേററുകയും ചെയ്തു. കിംവദന്തികൾ പ്രചരിപ്പിച്ചു എന്ന പേരിൽ കത്തോലിക്കാ സഭ ഗലീലിയോക്കെതിരായി 1633ൽ മതവിചാരണ നടത്തി തടവുശിക്ഷ വിധിച്ചു. തടവുശിക്ഷ പിന്നീട് 1634ൽ വീട്ടുതടങ്കലായി മാറ്റി. അർസെട്രിക്ക് സമീപം ബെല്ലോസ്ഗ്വാർഡോയെന്ന തന്റെ വസതി വിട്ട് ഗലീലിയോക്ക് പുറത്ത് പോകാനനുവാദമില്ലായിരുന്നു. എന്നാൽ കന്യാസ്ത്രീകളായ മക്കളെ കാണാൻ കോൺവെന്റ് സന്ദർശിക്കാൻ അനുവാദമുണ്ടായിരുന്നു.

## അന്ത്യം
സിസ്ററർ സെലെസ്റ്റിന് അധികകാലം അച്ഛന് താങ്ങായി നിലക്കൊളളാൻ പററിയില്ല. വയറുകടി ബാധിച്ച് അവർ 1634 ഏപ്രിൽ 2നു മരണമടഞ്ഞു. ഗലീലിയോയുടെ മരണശേഷം അദ്ദേഹത്തിന്റെ എഴുത്തുകുത്തുകൾക്കും പ്രബന്ധങ്ങൾക്കും ഇടയിൽ സിസ്ററർ സെലെസ്റ്റിന്റെ 124 കത്തുകൾ കണ്ടെടുക്കപ്പെട്ടു. ഗലീലിയോയുടെ മറുപടികളെപ്പററി വിവരങ്ങളൊന്നും തന്നെയില്ല. മകളെപ്പററി ഗലീലിയോ ഒരിക്കലെഴുതി, (അവളുടേത്) നന്മകൾ മാത്രം നിറഞ്ഞ അനുപമസുന്ദരമായ മനസ്സ്, എന്നോടെത്ര ലോലമായ സ്നേഹബന്ധം. ഇൻറർനാഷണൽ അസ്ട്രോണോമിക്കൽ യൂണിയൻ ശുക്രഗ്രഹത്തിലെ ഒരു ഗർത്തത്തിന് മരിയ സെലെസ്റ്റ് എന്ന പേർ നൽകിയിട്ടുണ്ട്. ഗലീലിയോയുടെ മകൾ എന്ന പുസ്തകം സിസ്ററർ സെലെസ്ററ് ഗലീലിയോക്കയച്ചതും കാലത്തെ അതിജീവിച്ചതുമായ  124 കത്തുകളെ ആസ്പദമാക്കിയുളളതാണ്.
## അവലംബം


വർഗ്ഗം:1600-ൽ ജനിച്ചവർ
വർഗ്ഗം:1634-ൽ മരിച്ചവർ
വർഗ്ഗം:ഓഗസ്റ്റ് 16-ന് ജനിച്ചവർ
വർഗ്ഗം:ഏപ്രിൽ 2-ന് മരിച്ചവർ
വർഗ്ഗം:കന്യാസ്ത്രീകൾ
കോമൺ യുണിക്സ് പ്രിന്റിംഗ് സിസ്റ്റം

യുണിക്സ് ലൈക് സിസ്റ്റങ്ങൾക്കായിട്ടുള്ള പ്രിന്റിങ് സിസ്റ്റമാണ് കുപ്സ് അഥവാ കോമൺ യുണിക്സ് പ്രിൻറിംഗ് സിസ്റ്റം. സിസ്റ്റത്തിനെ ഒരു  പ്രിന്റ് സർവ്വർ ആക്കുകയാണ് കുപ്സ് ചെയ്യുന്നത്. ഇതു വഴി ശൃംഖലയിൽ ബന്ധിക്കപ്പെട്ട മറ്റു കംപ്യൂട്ടറുകളിൽ നിന്ന് പ്രിന്റ് ശേഖരിച്ച് അനുയോജ്യമായ പ്രിന്ററിലേക്ക് അയ്ക്കാൻ സാധിക്കും.

കുപ്സിൽ ഒരു പ്രിന്റ് സ്പൂളറും ഷെഡ്യൂളറും ഉണ്ട്.

## ഇതും കാണുക

* ഫൂമാറ്റിക്
* ഗട്ടൻപ്രിൻറ്
* എച്ച്പി ലിനക്സ് ഇമേജിങ് ആൻഡ് പ്രിൻറിംഗ്
* LPRng
* Scanner Access Now Easy
* സ്പൂളിങ്
* എക്സ്പ്രിൻറ്

## അവലംബം

## വായനയ്ക്ക്

* Sweet, Michael (July 10, 2000). CUPS overview . *Easy Software Products*.
* CUPS software administration manual : Managing printers from the web  (version 1.1.21, 2004). *Easy Software Products*. Retrieved January 5, 2005.
* http://www.cups.org/articles.php  How-to articles and FAQs about using CUPS
* Design of CUPS Filtering System — including the context for Mac OS X ("Jaguar"). *LinuxPrinting.org*. Retrieved January 5, 2005.
* KDE. *[http://printing.kde.org/info/ KDEPrint information] *. KDE-printing website. Retrieved January 14, 2005.

## പുറം കണ്ണികൾ
* 
* 
* OpenPrinting 
* Universal Plug and Play - Printer Device V 1.0 and Printer Basic Service V 1.0
അരീപ്പറമ്പ്

ചേർത്തല-കണിച്ചുകുളങ്ങര റോഡിൽ ചേർത്തലയിൽ നിന്നും 5 കി.മീ.യും കണിച്ചുകുളങ്ങരയിൽ നിന്നും 3 കി.മീ.യും അകലെ സ്ഥിതി ചെയ്യുന്നു ഗ്രാമമാണ് **അരീപ്പറമ്പ്**.
## പ്രധാന സ്ഥാപനങ്ങൾ
*ചേർത്തല സൗത്ത് ഗവണ്മെന്റ്റ് ഹയർ സെകന്ററി സ്കൂൾ
*ചേർത്തല സൗത്ത് പഞ്ചായത്ത് ഓഫീസ്
*ചേർത്തല സൗത്ത് വില്ലേജ് ഓഫീസ്
*സർവ്വീസ് കോ ഓപ്പറേറ്റീവ് സൊസൈറ്റി ലി.നം. 1344
*കയർ വ്യവസായ കോ ഓപ്പറേറ്റീവ് സൊസൈറ്റി

## പുറത്തേക്കുള്ള കണ്ണികൾ
പ്രധാനമന്ത്രി

ഒരു പാർലമെന്ററി ഭരണസമ്പ്രദായത്തിൽ രാജ്യത്തെ ഭരണകൂടത്തിന്റെ തലവനും മന്ത്രിസഭയിലെ  ഏറ്റവും മുതിർന്ന മന്ത്രിയുമാണ് **പ്രധാനമന്ത്രി**. പ്രധാനമന്ത്രി പാർലമെന്റിനോട് ഉത്തരവാദപ്പെട്ടിരിക്കും. സാധാരണ ജനാധിപത്യരീതിയിൽ തെരെഞ്ഞെടുപ്പ് നടക്കുന്ന രാജ്യങ്ങളിൽ  പാർലമെന്റിലെ ഭൂരിപക്ഷ പ്രകാരമാണ് പ്രധാനമന്ത്രിയെ തെരെഞ്ഞെടുക്കുന്നത്. പ്രധാനമന്ത്രിയെ പുറത്താക്കുന്നതും പാർലമെന്റാണ്. എന്നാൽ കുടുംബാധിപത്യവും, ഏകാധിപത്യവും, രാജഭരണവും നിലനിൽക്കുന്ന നാടുകളിൽ അതത രാജ്യത്തെ രാഷ്ട്രത്തലവൻ പ്രധാനമന്ത്രിമാരെ നിയമിക്കുകയാണ് പതിവ്. 

പ്രസിഡൻഷ്യൽ രീതിയിൽ സാധാരണ പ്രധാനമന്ത്രിമാർ ഉണ്ടാകില്ല. അത്തരം നാടുകളിൽ രാഷ്ട്രത്തലവനും ഭരണത്തലവനും ഒരാൾ തന്നെയായിരിക്കും. അമേരിക്കൻ ഐക്യനാടുകൾ ഇതിനു ഉദാഹരണമാണ്.

## ഇതു കൂടി കാണുക
*പ്രധാനമന്ത്രിമാർ
*ഇന്ത്യൻ പ്രധാനമന്ത്രി

വർഗ്ഗം:ഭരണസ്ഥാനങ്ങൾ
അമ്പലപ്പുഴ രാമചന്ദ്രൻ

അമ്പലപ്പുഴ രാമചന്ദ്രന്റെ പ്രതിമ ക്ഷേത്രത്തിൽ|right|300px|thumb

അമ്പലപ്പുഴ ശ്രീകൃഷ്ണസ്വാമി ക്ഷേത്രത്തിലെ പ്രസിദ്ധനായിരുന്ന ആനയാണ് **രാമചന്ദ്രൻ**. മദ്ധ്യ തിരുവുതാംകൂറിലെ ഉത്സവപ്പറമ്പുകളിൽ ഏറ്റവും  തലപ്പൊക്കമുള്ള ആനയായിരുന്നു ഇത്. 

അമ്പലപ്പുഴക്ഷേത്രത്തിലെ പടിഞ്ഞാറെ നടയിൽ ഇപ്പോൾ രാമചന്ദ്രന്റെ പേരിൽ അതേ വലിപ്പത്തിലുള്ള കൽപ്രതിമ സ്ഥാപിച്ചിട്ടുണ്ട്. അമ്പലപ്പുഴക്ഷേത്രത്തിലെ തന്നെയല്ല ഇതര ക്ഷേത്രങ്ങളിലേയും എഴുന്നള്ളത്തുകളിലെ ചടങ്ങുകൾ അവൻ ഓർത്തുവെച്ച് ശ്രദ്ധയോടെ ചെയ്തിരുന്നതായി ഇപ്പോഴും പലരും ഓർത്തു പറയാറുണ്ട്. എഴുന്നള്ളത്തു തുടങ്ങും മുതൽ തിടമ്പ് ഇറക്കുംവരെ ആത്മവിശ്വാസം തുളുമ്പുന്ന പ്രൗഢമായ നില്പാണ് അമ്പലപ്പുഴ രാമചന്ദ്രന്റെ മറ്റൊരു പ്രത്യേകത.

വർഗ്ഗം: പ്രശസ്തരായ ആനകൾ
അട്ടപ്പാടി ബ്ലാക്ക് ആട്

thumb|അട്ടപ്പാടി ബ്ലാക്ക് ആട്
പാലക്കാട് ജില്ലയിലെ അട്ടപ്പാടിയിൽ നിന്നും ഉത്ഭവിച്ച ഒരു ആട് ജനുസ്സാണ് **അട്ടപ്പാടി ബ്ലാക്ക് ആട്**. ഈ ആടുകൾക്ക് കറുത്ത നിറവും ചെമ്പൻ കണ്ണുകളുമാണ്. ഇതിന് പുറമേ നീണ്ട കാലുകളും കണ്ടുവരുന്നു. പാലുൽപാദനവും ഒറ്റ പ്രസവത്തിലുള്ള കുഞ്ഞുങ്ങളും താരതമ്യേന കുറവാണെങ്കിലും രോഗപ്രതിരോധശേഷി കൂടിയ ഇനമാണ്. അട്ടപ്പാടിയിലെ ആദിവാസിമേഖലയിൽ കുന്നിൻമുകളിൽമാത്രം കണ്ടുവരുന്ന അട്ടപ്പാടി ബ്ലാക്ക് ആടുകൾ മുഖ്യമായും ഇറച്ചിയാവശ്യത്തിനാണ് വളർത്തുന്നത്.  പാലിനും മാംസത്തിനും ഔഷധഗുണം ഉണ്ടെന്നു പറയപ്പെടുന്നു. പാവപ്പെട്ടവന്റെ പശു എന്നറിയപ്പെടുന്ന ഈ ഇനം രോഗങ്ങളെ വളരെ പ്രതിരോധിക്കുന്നതും കഠിനമായ കാലാവസ്ഥയുമായി പൊരുത്തപ്പെടുന്നതുമാണ്.

വംശനാശം നേരിട്ടുകൊണ്ടിരിക്കുന്ന പാലക്കാടിന്റെ തനതായ അട്ടപ്പാടി ബ്ലാക്ക് ആടിനെ സംരക്ഷിക്കാൻ സർക്കാർ വിപുലമായ പദ്ധതികൾ നടപ്പിലാക്കി വരുന്നുണ്ട്.
 
 
## അവലംബങ്ങൾ

വർഗ്ഗം:കോലാടുകൾ
വർഗ്ഗം:കേരളത്തിലെ തനതു കന്നുകാലി ജനുസ്സുകൾ
വർഗ്ഗം:ആടുകൾ
വർഗ്ഗം:ഇന്ത്യൻ കന്നുകാലിയിനങ്ങൾ
ബീറ്റൽ ആട്

പഞ്ചാബാണ് ഈ ആടുകളുടെ ജന്മദേശം. കറുപ്പ്, തവിട്ട്, വെള്ള നിറങ്ങൾ സാധാരണയായി കണ്ടുവരുന്നു . റോമൻ മൂക്ക്, നീളമുള്ള തൂങ്ങിക്കിടക്കുന്ന വെറ്റിലയുടെ ആകൃതിയുള്ള ചെവി, പിറകിലേക്കും മുകളിലേക്കും വളരുന്ന കട്ടികൂടിയ കൊമ്പ്,  നീളം കുറഞ്ഞ വാൽ,  മുട്ടനാടിനു താടി രോമങ്ങൾ, ഒന്നര വയസ്സിനുള്ളിൽ ആദ്യ പ്രസവം എന്നിവയാണ് ഇവയുടെ പ്രധാന പ്രത്യേകതകൾ.  ഒരു പ്രസവത്തിൽ 1-4 കുട്ടികൾ വരെയുണ്ടാകും. അതിവേഗം വളരുന്നതിനാൽ മാംസാവശ്യത്തിനാണ് സാധാരണ ഉപയോഗിക്കുന്നത്. മാംസം സ്വദിഷ്ടവും പ്രത്യേക വാസനയുമുണ്ട്.  കേരളത്തിലെ കാലാവസ്ഥയോടു ക്രമേണ യോജിക്കുന്ന ഇവയ്ക്ക് പ്രത്യുല്പാദന ശേഷിയും പ്രതിരോധ ശേഷിയും കൂടുതലാണ്. 

## സവിശേഷതകൾ
ചൂടും തണുപ്പും അതിജീവിക്കാനുള്ള കഴിവ്, മികച്ച രോഗപ്രതിരോധശേഷി, പ്രതിദിനം ലഭിക്കുന്ന പാലിന്റെ അളവ് എന്നിങ്ങനെ പല കാര്യങ്ങളിലും മുൻപിൽ നിൽക്കുന്ന ആടിനമാണിത്. നീളമുള്ള ചെവി, കട്ടിയുള്ളതും കുറുകിയതുമായ കൊമ്പ്, ചെറിയ വാൽ എന്നിവ ഈ ജനുസ്സിന്റെ പ്രത്യേകതയാണ്‌. പ്രായപൂർത്തിയായ മുട്ടനാടിന്‌ 60 കിലോഗ്രാമോളം തൂക്കം ഉണ്ടാകും. പെണ്ണാടിന്‌ 45 കിലോഗ്രാമോളം ഭാരവും ഉണ്ടാകും. ഈ ഇനത്തിൽപ്പെട്ട ആടിൽ നിന്നും പ്രതിദിനം രണ്ടര ലിറ്റർ വരെ പാൽ ലഭിക്കുന്നുണ്ട്. 41% പ്രസവത്തിൽ ഇരട്ടക്കുട്ടികളും, 52% മൂന്ന് കുട്ടികളും 7% നാലുകുട്ടികളും ഒരു പ്രസവത്തിൽ ഉണ്ടാകാറുണ്ട്. കറുപ്പ്, തവിട്ട്, കറുത്തനിറത്തിൽ വെള്ളപ്പുള്ളി എന്നിങ്ങനെ പല നിറത്തിൽ ബീറ്റിൽ ആടുകളെ കാണാൻ കഴിയും.

## അവലംബങ്ങൾ

വർഗ്ഗം:കോലാടുകൾ
മലബാറി ആട്

കേരളത്തിൽ ധാരാളമായി കണ്ടുവരുന്ന ആടുകളാണ് **മലബാറി**. ഇവയെ 'തലശ്ശേരി ആടു'കൾ എന്നും പറഞ്ഞുവരുന്നു. ഈ മലബാറി ആടുകൾ ശുദ്ധജനുസ്സിൽ​പ്പെട്ടവയല്ല. നൂറ്റാണ്ടുകൾക്കു മുൻപ് അറേബ്യൻ വണിക്കുകളോടൊപ്പം കേരളത്തിലെത്തിയ ആടുകളും മലബാർ പ്രദേശങ്ങളിലുണ്ടായിരുന്ന നാടൻ ആടുകളും തമ്മിൽ നടന്ന വർഗസങ്കലനത്തിന്റെ ഫലമായുണ്ടായ സങ്കരവർഗമാണ് ഇവയെന്നു കരുതപ്പെടുന്നു.

പാലിനും ഇറച്ചിക്കും ഉതകുന്ന ഈ ജനുസിന്റെ പ്രത്യേകത ഒറ്റ പ്രസവത്തിൽ തന്നെ രണ്ടോ അതിലധികമോ (നാല് വരെ) കുഞ്ഞുങ്ങളുണ്ടാകുന്നു എന്നതാണ്.180 ദിവ­സ­ത്തിൽ 180 കിലോഗ്രാം പാലാണ് ഈ ഇന­ത്തിൽ നിന്നും ലഭി­ക്കു­ന്ന­ത്. ഇട­ത്തരം വലി­പ്പ­മുള്ള തലയും  വളയാത്ത നേരെയുള്ള മൂക്കു­മാ­ണി­തി­ന്. ചെവി­കൾക്ക് നീള കുറവും 7 പോലെ താഴോട്ട് തൂങ്ങിയ തും  ആയിരിക്കും . സാധാ­ര­ണ­യായി കൊമ്പു­ക­ണ്ടു­വ­രു­ന്നു.മോഴ ആടുകളും മലബാറി ഇനത്തിൽ കണ്ടുവരുന്നു  എന്നാൽ ഏകീ­കൃ­ത­മായ ഒരു നിറം കാണു­ന്നി­ല്ല. തുകൽ വ്യവസായത്തിൽ  വളരെ പ്രസിദ്ധമായ മലബാറി ഇനത്തിന്റെ ഇറച്ചി ശരാശരി നിലവാരമായി വിലയിരുത്തപ്പെടുന്നു.

thumb|മലബാറി ആട്
## വലുപ്പം
ആടുജനുസ്സുകളിൽ ഇടത്തരം വലുപ്പമുള്ള ആടുകളാണ് മലബാറി ഇനം. വളർച്ചയെത്തിയ മുട്ടനു 50-60 കിലോയും പെണ്ണിനു 35-50 കിലോയും ശരാശരി ഭാരമുണ്ടാകും. 60 മുതൽ 70 സെന്റിമീറ്റർ വരെ ഉയരം ഉണ്ടാകും.  180 ദിവസം നീളുന്ന കറവയിൽ ആദ്യകാലത്ത് 2 കിലോവരെ കിട്ടുമെങ്കിലും ഒരു കറവക്കാലത്ത് 180കിലോവരെ പാൽ ലഭിക്കുന്നു. മറ്റിനങ്ങളെ അപേക്ഷിച്ച് കട്ടിയും ഈ പാലിനുണ്ട്. അഞ്ചു മുതൽ 6മാസത്തിനുള്ളിൽ പ്രായപൂർത്തിയാകുന്ന ഈ ഇനം ശരാശരി 2 കുഞ്ഞുങ്ങളെ ഒരുപ്രസവത്തിൽ ഉണ്ടാകുന്നു.
## അവലംബങ്ങൾ

വർഗ്ഗം:കോലാടുകൾ
വർഗ്ഗം:കേരളത്തിലെ തനതു കന്നുകാലി ജനുസ്സുകൾ
വർഗ്ഗം:ഇന്ത്യൻ കന്നുകാലിയിനങ്ങൾ
ജംനാപാരി ആട്

ഇന്ത്യൻ ഉപഭൂഖണ്ഡത്തിൽ നിന്നുള്ള ഒരു ആടിന്റെ ഇനമാണ് **ജംനാപാരി**. ഈ ഇനത്തിനെ ഇന്ത്യയുടെ അന്തസ്സ് എന്നാണ്‌ അറിയപ്പെടുന്നത്. ഉത്തർപ്രദേശാണ്‌ ജംനാപാരിയുടെ ജന്മസ്ഥലം. ഇന്ന് ഇന്ത്യയിൽ ലഭ്യമായതിൽവച്ച് ഏറ്റവും വലിപ്പം വയ്ക്കുന്ന ആട് ഇനമാണ്‌ ഇത്. 
ലഘുചിത്രം|ജംനാപാരി ആട്

## സവിശേഷതകൾ
പൊതുവേ വെള്ളനിറത്തിലാണ്‌ ഇത്തരം ആടുകളെ കാണപ്പെടുന്നത്. നീളമുള്ള ചെവി, കഴുത്ത്, റോമൻ മൂക്ക്, തുടയുടെ ഭാഗത്തെ നീളം കൂടിയ രോമം എന്നിവ ഇത്തരം ആടിന്റെ പ്രത്യേകതകളാണ്‌. കൂടാതെ ഇത്തരം ആടുകളുടെ കീഴ്താടിക്ക് മേൽതാടിയെക്കാൾ നീളം കൂടുതൽ ഉണ്ടാകും. ഒന്നരവയസ്സായാൽ ആദ്യത്തെ പ്രസവം. 85% വരെ പ്രസവങ്ങളിൽ ഒരു കുട്ടിയേ കാണൂ എങ്കിലും വളരെ അപൂർവ്വമായി മാത്രം രണ്ട് കുട്ടികൾ വരെ കാണും. ആറ് മാസമാണ്‌ കറവക്കാലം. പെണ്ണാടിന്‌‌ 60 കിലോ മുതൽ 70 കിലോ വരെയും ഭാരം ഉണ്ടാകും. ശരാശരി ലഭിക്കുന്ന പാലിന്റെ അളവ് 2 ലിറ്റർ മുതൽ 3 ലിറ്റർ വരെയാണെങ്കിലും 4 ലിറ്റർ വരെ പാൽ ലഭിക്കുന്ന ആടുകളും ഉണ്ട്. പ്രായപൂർത്തിയായ മുട്ടനാടിന്‌ 80കിലോ മുതൽ 90 കിലോവരെ ഭാരം ഉണ്ടാകാം. കേരളത്തിൽ കോട്ടയം, വയനാട് എന്നീ ജില്ലകളിൽ വളരെയധികം ജംനാപാരി ആടുകളെ വളർത്തുന്നുണ്ട്.

## അവലംബങ്ങൾ

വർഗ്ഗം:കോലാടുകൾ
പ്ലംബിങ്

ഗാർഹികവും വ്യാവസായികവുമായ ആവശ്യങ്ങളിൽ ജലവിതരണം, വാതകവിതരണം എന്നിവക്കാവശ്യമായ പ്രവൃത്തികളാണ് **പ്ലംബിങ്** (Plumbing). ഈ തൊഴിലിലേർപ്പെടുന്നവരെ **പ്ലംബർ** (Plumber) എന്നുവിളിക്കുന്നു. പി.വി.സി., ജി.ഐ. തുടങ്ങിയ കുഴലുകൾ ഉപയോഗിച്ച് ഉപകരണങ്ങൾ ബന്ധിപ്പിക്കുകയാണ് പ്രധാന ജോലി.

## കുറിപ്പ്
ഇതിന്റെ ശരിയായ ഉച്ചാരണമായ **പ്ലമിങ്**, **പ്ലമർ** എന്നിവ മലയാളികൾക്കിടയിൽ പ്രചാരത്തിലില്ല.

വർഗ്ഗം:തൊഴിലുകൾ
ബാർബാറി ആട്

ഇന്ത്യയിലും പാകിസ്ഥാനിലും കാണപ്പെടുന്ന ചെറിയ ഇനം ആട് ആണ് **ബാർബാറി** അല്ലെങ്കിൽ **ബാരി**. ഇന്ത്യയിലെ ഹരിയാന, പഞ്ചാബ്, ഉത്തർപ്രദേശ് സംസ്ഥാനങ്ങളിലും പാകിസ്ഥാനിലെ പഞ്ചാബ്, സിന്ധ് പ്രവിശ്യകളിലും ഇത് കാണപ്പെടുന്നു. വെള്ള നിറത്തിൽ തവിട്ട് നിറത്തിലുള്ള പുള്ളികൾ ഈ ആടിന്റെ പ്രത്യേകതകളാണ്‌. ചെറിയ മുഖവും മൂക്കിന്റെ അഗ്രം കൂർത്തതുമാണ്‌. ചെവികൾ നീളം കുറഞ്ഞതും ഇരുവശത്തേക്കും തള്ളി നിൽക്കുന്നവയുമാണ്‌. കാലുകൾക്ക് നീളം കുറവായതിനാൽ ഉയരം കുറവാണ്‌.

## പ്രത്യേകതകൾ
മേയുവാൻ ആവശ്യത്തിന് സ്ഥലമില്ലാത്തയിടങ്ങളിൽ വളർത്താൻ പറ്റിയ ആടുകളാണ് ബാർബറി ആടുകൾ. ചെറിയ ഇനമായതിനാൽ വളരെ പൊക്കം കുറവാണിവ. 30-40 കിലോഗ്രാം ഭാരം, ചെറിയ മുഖം, കൂർത്ത മൂക്കിന്റെ അറ്റം, നീളം കുറഞ്ഞ അഗ്രം കൂർത്ത ചെവികൾ തുടങ്ങിയവ ശാരീരിക പ്രത്യേകതകളാണ്. ഒരു പ്രസസവത്തിൽ രണ്ടിലധികം കുട്ടികളുണ്ടാകാറുണ്ട്.

## അവലംബങ്ങൾ

വർഗ്ഗം:കോലാടുകൾ
സിരോഹി ആട്

രാജസ്ഥാന്റെ കരുത്തനായ ആട് എന്നാണ്‌ ഈ ഇനങ്ങൾ അറിയപ്പെടുന്നത്. രാജസ്ഥാനിലെ സിരോഹി ജില്ലയിലാണ്‌ ഈ ആടിന്റെ ജന്മസ്ഥലം എങ്കിലും ഗുജറാത്തിന്റെ ചില പ്രദേശങ്ങളിലും ഇതിനെ കാണാൻ കഴിയും.

## സവിശേഷതകൾ
ശരാശരി വലിപ്പം ഉള്ള ഇനമാണ്‌ ഇത്. പ്രായപൂർത്തിയായ മുട്ടനാടിന്‌ ശരാശരി 50 കിലോ തൂക്കവും പെണ്ണാടിന്‌ 25 കിലോ തൂക്കവുമുണ്ടാകും. തവിട്ട് നിറമാണ്‌ സാധാരണ ഇത്തരം ആടുകൾക്കുള്ളതെങ്കിലും തവിട്ടുനിറത്തിലുള്ള പുള്ളികൾ ആയിരിക്കും കാണുന്നത്. മിക്കവാറും ആടുകൾക്കും കഴുത്തിൽ "കിങ്ങിണി" ഉണ്ടായിരിക്കും. 18 സെന്റീ മീറ്റർ വരെ നീളമുള്ള ചെവികൾ പരന്നതും തൂങ്ങിനിൽക്കുന്നവയുമാണ്‌. ചെറിയതും വളഞ്ഞതുമായ കൊമ്പ് ആണ്‌ ഇത്തരം ആടുകൾക്കുള്ളത്. വാൽ ചെറുതും മുകളിലേക്ക് വളഞ്ഞതുമാണ്‌. 90% പ്രസവത്തിലും ഒരു കുട്ടിയായിരിക്കും ഉണ്ടാകുക. 9% പ്രസവങ്ങളിൽ 2 കുട്ടികളും ഉണ്ടാകാറുണ്ട്. കറവ ശരാശരി ആറുമാസമാണ്‌. ദിവസവും ഏകദേശം ഒന്നര ലിറ്റർ വരെ പാൽ ലഭിക്കാറുണ്ട്. ഏതു കാലാവസ്ഥയും അതിജീവിക്കാനുള്ള കഴിവാണ്‌ ഈ ജനുസ്സിൽ പെട്ട ആടുകളുടെ ഏറ്റവും വലിയ പ്രത്യേകത.

## അവലംബങ്ങൾ

വർഗ്ഗം:കോലാടുകൾ
ജർക്കാന ആട്

ബീറ്റിൽ ഇനത്തിനോട് വളരെയധികം സാദൃശ്യമുള്ള ഇത് ആടുകളിലെ ജഴ്സി എന്നറിയപ്പെടുന്നു. രാജസ്ഥാനിലെ അൽവാർ ജില്ലയിലാണ്‌ കണ്ടുവരുന്നത്. 
## സവിശേഷതകൾ
നല്ല രോഗപ്രതിരോധശേഷി, ഏത് കാലാവസ്ഥയിലും ജീവിക്കാനുള്ള കഴിവ് എന്നിവ ഈ ഇനത്തിന്റെ പ്രത്യേകതയാണ്‌. നീളമുള്ള ചെവിയാണ്‌ ഈ ഇനത്തിനുള്ളതെങ്കിലും ചില കർഷകർ ചെവിയുടെ നീളം മുറിയ്ക്കാറുണ്ട്. മുലക്കാമ്പുകൾ കൂർത്ത ആകൃതിയുള്ളതാണ്‌. ദിനം‌പ്രതി നാല്‌ ലിറ്റർ വരെ പാൽ നൽകുന്ന ആടുകൾ ഉണ്ടെങ്കിലും ശരാശരി പാലുല്പാദനം രണ്ടര ലിറ്ററാണ്‌. കറുത്ത നിറത്തിൽ മുഖത്തും താടിയിലും വെള്ളപ്പൊട്ടുകൾ ഈ ഇനത്തിന്റെ മറ്റൊരു സവിശേഷതയാണ്‌.

## അവലംബങ്ങൾ

വർഗ്ഗം:കോലാടുകൾ
പെരുംകുരുമ്പ

മരങ്ങളിൽ കയറിപ്പോവുന്ന ഒരു വലിയ വള്ളിച്ചെടിയാണ് **പെരുംകുറുമ്പ**. . രക്തശോധന ഔഷധങ്ങളുടെ ഗണത്തിൽ പെടുന്നു.
ഇംഗ്ലീഷിൽ **Frangipani Vine, Wood vine** എന്ന് പേരുകളുണ്ട്. സംസ്കൃതത്തിൽ **മധുശോണി, ധനുർമാല, മൂർവാ, മധുശ്രവഃ, മൂർവി, ധനുർഗുണഃ** എന്നും വിളിക്കുന്നു.
**അപ്പൂപ്പൻതാടി, മുത്തപ്പൻതാടി, നോവുണ്ണി** എന്നെല്ലാം അറിയപ്പെടുന്നു.

മഴ ധാരാളമുള്ള കാടുകളിൽ കൂടുതലായി കാണുന്നു
## വിവിധയിനങ്ങൾ
ചിലയിടത്ത് Marsdenia tenacissima യെ പെരുംകുരുമ്പയായി കണക്കാക്കുന്നുണ്ട്.
## രൂപവിവരണം
വലിയ മരങ്ങളിൽ വരെ പടർന്നു കയറി വളരുന്നു. തൊലിയ്ക്ക് തവിടു നിറമാണ്. തിളക്കമുള്ള ഇലകളാണ്.

## രസാദി ഗുണങ്ങൾ
* രസം  :  മധുരം, തിക്തം
* ഗുണം  :  സരം, ഗുരു
* വീര്യം : ഉഷ്ണം 
* വിപാകം  :  കടു

## ഔഷധയോഗ്യമായ ഭാഗങ്ങൾ
വേര്, ഇല
## ഔഷധ ഗുണം
വേര് രക്തശുദ്ധിയ്ക്ക് നല്ലതാണ്. സമൂലം വിരേചകമാണ്.
## ചിത്രശാല
## അവലംബം
* ഔഷധസസ്യങ്ങൾ, ഡോ.നേശമണി- കേരള ഭാഷ ഇൻസ്റ്റിറ്റ്യൂട്ട്


## പുറത്തേക്കുള്ള കണ്ണികൾ
* കൂടുതൽ വിവരവും കാണുന്ന ഇടങ്ങളും

വർഗ്ഗം:ഔഷധസസ്യങ്ങൾ
വർഗ്ഗം:പുഷ്പങ്ങൾ
വർഗ്ഗം:അലങ്കാരസസ്യങ്ങൾ
വർഗ്ഗം:വള്ളിച്ചെടികൾ
വർഗ്ഗം:പുഷ്പിക്കുന്ന സസ്യങ്ങൾ
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
വർഗ്ഗം:ജെന്റ്യനെയിൽസ് നിരയിൽ ഉൾപ്പെടുന്ന സസ്യങ്ങൾ
വർഗ്ഗം:അപ്പോസൈനേസീ
വർഗ്ഗം:കേരളത്തിലെ സസ്യജാലം
മാർവാഡി ആട്

ചെമ്മരിയാടുകളുടെ ഇന്ത്യൻ ഇനമാണ് **മാർവാഡി**. ഇന്ത്യയുടെ വടക്ക്-പടിഞ്ഞാറ് ഭാഗത്തുള്ള തെക്ക്-പടിഞ്ഞാറൻ രാജസ്ഥാനിലെ മാർവാർ മേഖലയിലാണ് ഈ ആടുകളുടെ സ്വദേശം. മാർവാറിലെ അഞ്ച് പ്രധാന ജില്ലകളിൽ - ബാർമർ, ജലോർ, ജോധ്പൂർ, നാഗൗർ, പാലി - കൂടാതെ രാജസ്ഥാൻ, ഗുജറാത്ത് എന്നിവിടങ്ങളിലെ ചില അയൽ ജില്ലകളിലും ഇവയെ വളർത്തുന്നു.

## സവിശേഷതകൾ

തവിട്ടു നിറത്തിലോ കറുപ്പ് നിറത്തിലോ കാണപ്പെടുന്ന ഇവയുടെ ശരീരത്തിലെ രോമം നീളം കൂടിയതാണ്‌. കൂടാതെ മുട്ടനാടിനെപ്പോലെ ഇവയിൽ എല്ലാറ്റിനും താടിരോമങ്ങൾ ഉണ്ട്. പരന്നു നീണ്ട ചെവി, വണ്ണം കുറഞ്ഞ കൊമ്പ്, ഒതുക്കമുള്ള ശരീരം എന്നിവ ഇവയുടെ എടുത്തുപറയത്തക്ക പ്രത്യേകതകളാണ്‌. മുട്ടനാടിന്‌ ശരാശരി 35 കിലോഗ്രാം തൂക്കവും പെണ്ണാടിന്‌ 25 കിലോഗ്രാം തൂക്കവും ഉണ്ടാകും. ഒരു ദിവസം ഒരു ലിറ്റർ പാൽ ആണ്‌ ശരാശരി ലഭിക്കുന്നത്. പ്രസവത്തിൽ സാധാരണയായി ഒരു കുട്ടി മാത്രമാകും ഉണ്ടാകുക.

## അവലംബം

വർഗ്ഗം:ചെമ്മരിയാടുകൾ
ഒസ്മാ­ന­­ബാദി ആട്

ഒരു ആട് വർഗ്ഗമാണ് ഒസ്മാ­ന­­ബാഡി. ആന്ധ്രാ­പ്ര­ദേ­ശ­മാണ് ഇവയുടെ സ്വാഭാ­വി­ക­മായ വാസ­സ്ഥ­ലം. ഈ ഇനത്തിന് പേര് അറിയപ്പെടുന്നത് മഹാരാഷ്ട്രയിലെ ഒസ്മാ­ന­­ബാദി ജില്ലയുടേതാണ്. ആന്ധ്രാപ്രദേശ്, മഹാരാഷ്ട്ര, കർണ്ണാടകം എന്നീ ദക്ഷിണേന്ത്യൻ സംസ്ഥാനങ്ങളിലായിട്ടാണ് ഈ സ്പീഷ്യസ് വ്യാപകമായി വിതരണം ചെയ്യപ്പെട്ടിരിക്കുന്നത്. 

## പ്രത്യേകതകൾ
സാധാരണയായി ഇവയെ പാലിനും മാംസ­ത്തിനും വേണ്ടി വളർത്തു­ന്നത്. പാലുൽപാ­ദനം ശരാശരി ഒരു ദിവസം 1.­കി.­ഗ്രാം. ജനിച്ച് 15 മാസം കൊണ്ട് ഇവ പ്രായപൂർത്തിയായി പ്രജനനത്തിന് തയ്യാറാവുന്നു. 130 ദിവസമാണ് ഗർഭകാലം. വർഷത്തിൽ രണ്ട് തവണ ഇവയെ ഇണ ചേർക്കാൻ കഴിയുന്നു.

പ്രായപൂർത്തിയായ ഒസ്മാ­ന­­ബാഡി ആണാടിന് 34 കിലോഗ്രാം ഭാരവും 68 സെന്റീമീറ്റർ നീളവും , പെണ്ണാടിന് 32 കിലോഗ്രാം ഭാരവും 66 സെന്റീമീറ്റർ നീളവും ഉണ്ടായിരിക്കും.

## അവലംബങ്ങൾ

വർഗ്ഗം:കോലാടുകൾ
പി. കുഞ്ഞുകൃഷ്ണൻ

ഒന്നാം കേരളനിയമസഭയിൽ കരുനാഗപ്പളി നിയോജകമണ്ഡലത്തെ പ്രതിനിധീകരിച്ച ഒരു രാഷ്ട്രീയ നേതാവായിരുന്നു **എ. കുഞ്ഞുകൃഷ്ണൻ** (നവംബർ 1912 - 1975). കോൺഗ്രസ് പ്രതിനിധിയായാണ് ഇദ്ദേഹം ഒന്നാം കേരള നിയമസഭയിലേക്കെത്തിയത്. അഷുറൻസ് കമ്മിറ്റി ചെയർമാൻ (1959-60), തിരുവിതാംകൂർ ദേവസ്വംബോർഡ് അംഗം, അഭിഭാഷകൻ എന്നീ നിലകളിൽ എ. കുഞ്ഞുകൃഷ്ണൻ പ്രവർത്തിച്ചിരുന്നു. മുൻ കൊല്ലം ഡി.സി.സി. പ്രസിഡന്റും(സംസ്ഥാനത്തെ ആദ്യത്തെ വനിതാ ഡി.സി.സി. പ്രസിഡന്റാണ്) ദേവസ്വം ബോർഡംഗവുമായിരുന്ന സരസ്വതി കുഞ്ഞുകൃഷ്ണനാണ് ഭാര്യ, കെ. അനിൽ, കെ. മിനി, കെ. നീത എന്നിവർ മക്കാളാണ്.

## അവലംബം

വർഗ്ഗം:1912-ൽ ജനിച്ചവർ
വർഗ്ഗം:1974-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:മരിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:ഒന്നാം കേരള നിയമസഭാംഗങ്ങൾ
വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ
വർഗ്ഗം:1965-ലെ കേരളനിയമസഭയിലേക്ക് തിരഞ്ഞെടുക്കപ്പെട്ടവർ
റേന്തപത്ര കീടം

ഇലകളിൽ കാണാവുന്ന കറുത്ത ചെറിയ പുള്ളികൾ പോലെ തോന്നിക്കുന്ന ഒരു കൂട്ടം പ്രാണികളാണ് **റേന്തപത്ര കീടങ്ങൾ** (ലേസ് വിംസ് ബഗ്).സാധാരണ ഇവ കൃഷ്ണതുളസിയെ ആണ് ബാധിച്ച് കാണുന്നത്. ഇവ ബാധിച്ച ചെടികളുടെ ഇലകൾ ചുരുണ്ടും ഉണങ്ങിയുമികിക്കുന്നത് കാണാം. ഭംഗിയുള്ള തിളങ്ങുന്ന കറുപ്പുനിറമുള്ള ഇവയുടെ ചിറകുളുടെ അറ്റത്ത് റേന്ത വരച്ചത് പോലെ കാണുന്നത് കൊണ്ടാണ് ഇവയ്ക്ക് ഈ പേര് ലഭിച്ചത്. പതുക്കെ പതുക്കെ നീങ്ങുന്ന ഇവയുടെ ഒരു കൂട്ടത്തിൽ ആറ് മുതൽ എട്ട് വരെ പ്രാണികൾ കാണപ്പെടുന്നു. കറുത്ത് നീളത്തിലുള്ള ആറേഴ് മുട്ടകൾ ഇലകളുടെ വശങ്ങളിലും ഞെരമ്പുകളിലും കുത്തിനിർത്തുന്നു. നഗ്നനേത്രങ്ങൾക്കൊണ്ട് നോക്കുമ്പോൾ കറുത്ത് ചെറിയ പുള്ളികൾ പോലെ തോന്നിക്കുന്ന ഇവ വിരിയാൻ മൂന്ന് നാല് ദിവസം വരെ എടുക്കുന്നു.  അഞ്ച് വ്യത്യസ്ത ദശകളിലൂടെ കടന്നാണ് ഇവ മുതിർന്ന കീടങ്ങളാകുന്നത്. ചിറകുകൾ മുളയ്ക്കുന്നതിന് മുമ്പുള്ള ദശകളിൽ പ്രാണികളുടെ ദേഹത്ത് നേർത്ത മുള്ളുകൾ കാണപ്പെടാറുണ്ട്.

ഇലകളുടെ മുകൾവശത്ത് കൂട്ടംകൂടിയിരുന്ന് നീരൂറ്റികുടിയ്ക്കുന്ന ഇവയുടെ ആക്രമണത്തിന്റെ ഫലമായി ഇലകൾ ചുരുണ്ട് ഉണങ്ങിപോകുന്നു. തണ്ടുകളിലും പൂങ്കുലകളിലും ഇവയുടെ ആക്രമണം കാണാറുണ്ട്. ആക്രമണഫലമായി ചെടികൾ മുഴുവനായി ഉണങ്ങിപോകുന്നു. പ്രാണികളുടെ വിസർജ്ജ്യം കറുത്ത എണ്ണമയമുള്ള പൊട്ടുകളായി ഇലകളിൽ പറ്റിയിരിക്കുന്നതിനാൽ ചെടിയുടെ മനോഹാരിതയെ ബാധിയ്ക്കുന്നു. 

രണ്ട് ശതമാനം വീര്യമുള്ള വേപ്പെണ്ണ കീടത്തിന്റെ ആക്രമണം തുടങ്ങുമ്പോൾ തന്നെ തളിച്ചാൽ ഇത് നിയയന്ത്രണവിധേയമാക്കാവുന്നതാണ്.

## അവലംബം
*കൃഷ്ണതുളസിയിലെ കറുത്തകീടം (കേരളകർഷകൻ, സെപ്റ്റംബർ 2011) 

വർഗ്ഗം:കീടങ്ങൾ
ബാവോ

കത്തോലിക്കാ സഭയിലെ ഒരു വിശുദ്ധനാണ് **അലോവിൻ** എന്നറിയപ്പെട്ടിരുന്ന **ബാവോ** (589–654). ഏ.ഡി. 589-ൽ ബെൽജിയത്തിലെ സമ്പന്നമായ ഒരു പ്രഭുകുടുംബത്തിൽ ജനിച്ചു. ധാരാളം ഭൃത്യൻമാരുള്ള കുടുംബത്തിൽ ബാവോ ആർഭാടവും ധൂർത്തും മാത്രം ശീലമാക്കി ജീവിച്ചു വന്നു. തന്റെ ജീവിതം തനിക്ക് ആസ്വദിക്കാനുള്ളതാണെന്ന ചിന്തയിലായിരുന്നു ബാവോയുടെ ജീവിതം. സമ്പത്തേറെയുണ്ടായിരുന്നിട്ടും അവിഹിതമാർഗ്ഗങ്ങളിലൂടെ ബാവോ വീണ്ടും ധനം സമ്പാദിക്കുവാൻ ശ്രമിച്ചുകൊണ്ടിരുന്നു. തന്റെ ഗൃഹത്തിലെ ഭ്യത്യന്മാരെ ബവോ അടിമകളാക്കുകയും അവരെ മറ്റു പ്രഭുകുടുംബങ്ങളിലേക്ക് വിൽപ്പന നടത്തുകയും ചെയ്തു. ധനസമ്പാദനത്തിനായുള്ള മറ്റൊരു മാർഗ്ഗമായാണ് ബാവോ ഇതിനെ കണ്ടത്. അധികം വൈകാതെ തന്നെ ബാവോ ഒരു സമ്പന്നകുടുംബത്തിൽ നിന്നും വിവാഹം കഴിച്ചു. എന്നാൽ അവരുടെ ദാമ്പത്യജീവിതാരംഭത്തിൽത്തന്നെ ഭാര്യ രോഗം ബാധിച്ച് മരണമടഞ്ഞു. ഈ സംഭവം ബാവോയുടെ മനസ്സിനെ വേദനാഭരിതമാക്കി. 

ഭാര്യയുടെ മരണശേഷം ഒരിക്കൽ ബാവോയ്ക്ക് വിശുദ്ധ അമാൻഡിന്റെ പ്രസംഗം കേൾക്കുവാൻ സാഹചര്യമൊരുങ്ങി. ഈ സാഹചര്യമാണ് ബാവോയുടെ ജീവിതത്തെ ആകെ മാറ്റി മറിച്ചത്. ഇത്രകാലം താൻ ചെയ്ത തെറ്റുകളെയോർത്ത് ബാവോ അതീവദുഖിതനായി. തുടർന്ന് ബാവോ ജ്ഞാനസ്നാനം സ്വീകരിക്കുകയും തന്റെ പാപങ്ങളെയോർത്ത് പശ്ചാത്തപിക്കുകയും ചെയ്തു. തുടർന്ന് ബാവോ പത്രോസ് അപ്പസ്തോലന്റെ നാമത്തിൽ ഒരു സന്യാസമഠം സ്ഥാപിക്കുകയും അത് വിശുദ്ധ അമാൻഡിനു നൽകുകയും ചെയ്തു. ബാവോ തന്റേതായ സൗധവും സ്ഥലങ്ങളും ആ മഠത്തിനായി ദാനം നൽകി. താൻ ചെയ്തു കൂട്ടിയ പാപങ്ങളിൽ നിന്നും ശാശ്വതമോചനം നേടണമെങ്കിൽ ഉപവാസവും പ്രാർഥനകളും ആവശ്യമെന്ന് അദ്ദേഹത്തിനു തോന്നി. തുടർന്ന് ബാവോ തന്റെ ജീവിതരീതികളെല്ലാം ഉപേഷിച്ച് ഏകാന്തവാസത്തിനായി വനത്തിലേക്ക് തിരിച്ചു. അവിടെ അദ്ദേഹം മരപ്പൊത്തിലും ഗുഹയിലുമായി വർഷങ്ങളോളം ഉപവാസം അനുഷ്ഠിച്ചു. ജീവൻ നിലനിർത്തുവാൻ മാത്രമായി അദ്ദേഹം ചില കായ്കനികൾ ഭക്ഷിച്ചു. പിന്നീട് രോഗബാധിതനായ ബാവോ 65-ആം വയസ്സിൽ മരണമടഞ്ഞു. അദ്ദേഹം സ്ഥാപിച്ച സന്യാസമഠം ഇപ്പോൾ വിശുദ്ധ ബാവോയുടെ സന്യാസമഠം എന്നറിയപ്പെടുന്നു. ഒക്ടോബർ 1-നാണ് സഭ വിശുദ്ധന്റെ ഓർമ്മയാചരിക്കുന്നത്.

## അവലംബം

*Attwater, Donald and Catherine Rachel John. *The Penguin Dictionary of Saints*. 3rd edition. New York: Penguin Books, 1993. ISBN 0140513124.
## പുറത്തേക്കുള്ള കണ്ണികൾ
* San Bavone di Gand
*Latin Saints of the Orthodox Patriarchate of Rome
*St. Bavo page  at *Christian Iconography*

വർഗ്ഗം:589-ൽ ജനിച്ചവർ
വർഗ്ഗം: 654-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:കത്തോലിക്കാസഭയിലെ വിശുദ്ധർ
വർഗ്ഗം:പൗരസ്ത്യ ഓർത്തഡോക്സ് സഭയിലെ വിശുദ്ധർ
വാൾ സ്ട്രീറ്റ് കയ്യടക്കൽ സമരം

right|thumb|200px
അമേരിക്കയിൽ 2011 സെപ്റ്റംബർ 17 മുതൽ ആരംഭിച്ച ജനകീയ മുന്നേറ്റമാണു **വാൾ സ്റ്റ്രീറ്റ് കയ്യടക്കൽ സമരം**.രാജ്യത്തെ സമ്പത്തിന്റെ 40% കയ്യടക്കി വച്ചിരിക്കുന്നതും 1% മാത്രം വരുന്ന അതി സമ്പന്നരാണെന്നും ഈ സ്ഥിതിക്ക് മാറ്റം വരുത്തണം എന്നുദ്ഘോഷിച്ചാണ് ഈ സമരം. സർക്കാർ പ്രവർത്തിക്കുന്നത് ഈ 1% വരുന്ന കുത്തകകളുടെ താല്പര്യം സംരക്ഷിക്കുന്നതിനു വേണ്ടിയാണെന്നതാണ് ഇവർ ഉന്നയിക്കുന്ന പ്രധാന പ്രശ്നം. അവർക്ക് അമിതമായ നികുതി ഇളവുകളും മറ്റും നൽകുമ്പോൾ ഭൂരിപക്ഷം വരുന്ന 99% ജനങ്ങളുടെ താല്പര്യങ്ങൾ ഹനിക്കപ്പെടുന്നു എന്നും സമരക്കാർ ആരോപിക്കുന്നു.

ഇന്ന് അമേരിക്കയിലെ 100 നഗരങ്ങളിലും ലോകത്തിലാകമാനം 1500ൽ അധികം നഗരങ്ങളിലും ഈ സമരം തുടരുന്നു. ലോകത്തെ നിയന്ത്രിക്കുന്നത് ഇത്തരത്തിലുള്ള 1% കുത്തകകൾ ആണെന്ന ചർച്ചകൾ ലോകത്തിലാകമാനം ഇന്നു നടക്കുന്നുണ്ട്. എന്നാൽ മുഖ്യധാരാമാധ്യമങ്ങൾ ഈ സമരത്തെക്കുറിച്ചൂള്ള വാർത്തകൾ തമസ്കരിക്കുന്നതായും സമരക്കാർ പറയുന്നു. സമരം അടുത്തകാലത്തൊന്നും അവസാനിപ്പിക്കില്ലെന്നും ഈ അസമത്വം ഇല്ലാതാകുംവരെ പ്രക്ഷോഭം തുടരുമെന്നും സമരക്കാർ പറയുന്നു. സമരത്തിന്റെ വെബ് സൈറ്റിൽ അജണ്ട രേഖപ്പെടൂത്തുന്ന കോളത്തിൽ ഒരു ദശാബ്ദത്തിനപ്പുറവുമുള്ള ഓരോ ദിവസത്തെയും പരിപാടികൾ രേഖപ്പെടുത്തിയിട്ടുണ്ട്.

പരിസ്ഥിതി പ്രശ്നങ്ങളിലും കുത്തകകൾക്ക് സംരക്ഷണം നൽകുന്ന സർക്കാർ മൃദുനയം, യുദ്ധം, അധിനിവേശം തുടങ്ങിയ നിരവധി പ്രശ്നങ്ങൾ സമരം മുന്നൊട്ട് വെക്കുന്നുണ്ട്.

വർഗ്ഗം:സമരങ്ങൾ
ധനകാര്യ കമ്മീഷൻ (ഇന്ത്യ)

ഇന്ത്യൻ ഭരണഘടനയുടെ അനുച്ഛേദം 280 പ്രകാരം  നിർദ്ദേശിയ്ക്കപ്പെട്ടിട്ടുള്ളതാണ് **ഇന്ത്യൻ ധനകാര്യ കമ്മീഷൻ**. 1951 ൽ തന്നെ ഒരു ധനകാര്യകമ്മീഷനു രൂപം നൽകപ്പെടുകയുണ്ടായി.(1951 ലെ ആക്ട്-**The Finance Commission (Miscellaneous Provisions)** Act, 1951) കേന്ദ്ര-സംസ്ഥാനങ്ങൾ തമ്മിലുള്ള സാമ്പത്തിക ബന്ധങ്ങളെ വിശകലനം ചെയ്യുകയും ധനകാര്യ ഇടപാടുകൾക്കു മേൽനോട്ടം വഹിയ്ക്കുകയുമാണ് പ്രധാന കർത്തവ്യം. 5 വർഷമാണ് കാലാവധി. ഒരു ചെയർമാനും 4 അംഗങ്ങളും അടങ്ങിയതാണ് കമ്മീഷന്റെ അംഗസംഖ്യ. ഒരു സിവിൽ കോടതിയുടെ എല്ലാ അവകാശാധികാരങ്ങളും ധനകാര്യ കമ്മീഷനു നൽകപെട്ടിട്ടുണ്ട്

## പുറത്തേക്കുള്ള കണ്ണികൾ
ഗവർണ്മെന്റ് വെബ്സൈറ്റ്
വർഗ്ഗം:ഇന്ത്യയിലെ കമ്മീഷനുകൾ
പങ്ക

ഒരു ഇലക്ട്രിക്കൽ ഉപകരണമാണ് **പങ്ക** അഥവ **ഫാൻ** (fan). മനുഷ്യൻ ചൂടിൽ നിന്നും മോചനം നേടാൻ ഉപയോഗിക്കുന്ന ഒരു മാർഗ്ഗം. ഏ.സി. പോലുള്ള ഉപകരണങ്ങളുടെ ഉള്ളിലും മറ്റുപല ഇലക്ട്രിക്കൽ ഉപകരണങ്ങളിലും വാഹനങ്ങളുടെ യാന്ത്രിക ഭാഗങ്ങളിലും ഫാൻ ഉപയോഗിക്കുന്നു. ചെറു ഇലക്ട്രോണിക് ഉപകരണങ്ങളിലും കമ്പ്യൂട്ടറിന്റെ സിപിയുവിലും പങ്ക ഉപയോഗിക്കുന്നുണ്ട്. ഇന്ത്യയിൽ 230 വോൾട്ട് എ.സി.യിൽ പ്രവർത്തിക്കുന്ന പങ്കകളാണ് വീടുകളിൽ ഉപയോഗിക്കുന്നത്. ചൂട് കൂടിയ വായുവിനെ പിന്നിലേക്ക് തള്ളുകയും ചൂട് കുറഞ്ഞ വായുവിനെ മുന്നിലേക്ക് തള്ളി  കുറയ്ക്കുന്നതിനും വായുവിലുള്ള ദുർഗന്ധമുള്ള മണം വലിച്ചുകളയുന്നതിനും ഫാനുകൾ ഉപയോഗിക്കുന്നു.

## പ്രധാന ഭാഗങ്ങൾ
* ബോഡി
* Fan blades
* Bearings
* Squaral Cage Winding
* Cannopi
* Shackle,Bolt,Nut,Split Pin
* Suspension Rod
* Terminal Block
* Capacitor
* Stator Winding

## പ്രവർത്തനം

പങ്കയുടെ ഇലകൾ അല്പം ചെരിച്ചാണ് തയ്യാറാക്കുന്നത്. പങ്കയുടെ ഒരു വശത്തുള്ള വായുവിന് എതിർ ദിശയിൽക്ക്  ശക്തിയോടെ തള്ളുന്നതാണ് പ്രവർത്തനരീതി. 

## ചിത്രശാല


File:Fan_-_പങ്ക_01.JPG|മുകളിൽ തൂക്കിയ പങ്ക
File:Fan_-_പങ്ക_02.JPG|കറങ്ങുന്ന പങ്ക 


വർഗ്ഗം:വൈദ്യുതോപകരണങ്ങൾ
വർഗ്ഗം:ഗൃഹോപകരണങ്ങൾ
മിത്രകീടം

പലയിനം ചിലന്തികൾ, തുമ്പികൾ, വണ്ടുകൾ എന്നിവ പ്രകൃത്യാ തന്നെ കൃഷിനാശകാരികളായ മുഞ്ഞ, മീലി മൂട്ട, ശൽക്കകീടങ്ങൾ, ശലഭവർഗ്ഗകീടങ്ങളുടെ മുട്ട എന്നിവ തിന്നുനശിപ്പിക്കാറുണ്ട്. ഈ ഈ രീതിയിൽ കാണപ്പെടുന്ന കീടങ്ങളെയാണ് മിത്രകീടങ്ങൾ എന്ന് വിശേഷിപ്പിക്കുന്നത്.

തണ്ടുതുരപ്പൻ പുഴുവിനേയും ഓലചുരുട്ടിപ്പുഴുവിനേയും  ഫലപ്രദമായി നിയന്ത്രിക്കാൻ കഴിവുള്ള ഒരു പരാദമാണ് ട്രൈക്കോഗ്രാമ. ട്രൈക്കോഗ്രാമ കിലോണിസ് ഓലചുരുട്ടിപുഴുവിനെതിരെയും ട്രൈക്കോഗ്രാമ ജാപ്പോണിക്കം തണ്ടുതുരപ്പനെതിരെയും ഫലപ്രദമായി ഉപയോഗിച്ച് വരുന്നത് ഇതിനൊരു ഉദാഹരണമാണ്. ഇവയുടെ മുട്ടകളടങ്ങിയ ട്രൈക്കോ കാർഡുകളാണ് ഇതിനുപയോഗിക്കുന്നത്.

വർഗ്ഗം:ജൈവിക കീടനിയന്ത്രണ മാർഗ്ഗങ്ങൾ
ശുഭാനന്ദ ഗുരു

ഇരുപതാം നൂറ്റാണ്ടിന്റെ തുടക്കത്തിൽ കേരളത്തിലെ കീഴാളജനങ്ങളുടെ ഇടയിൽ, പ്രത്യേകിച്ച് പറയ സമുദായത്തിൽ സാമൂഹ്യപരിവർത്തനത്തിന് നവീനമായ കാഴ്ചപ്പാട് മുന്നോട്ടുവച്ചവരിൽ പ്രമുഖനായിരുന്നു **ശുഭാനന്ദഗുരു** (1882-1950). ആലപ്പുഴ ജില്ലയിൽ ചെങ്ങന്നൂർ താലൂക്കിൽ മാന്നാർ വില്ലേജിൽ കുട്ടംപേരൂർ കുലയ്ക്കൽ  ഇട്ട്യാതി- കൊച്ചുനീലി ദമ്പതികളുടെ മകനായി 1882 ഏപ്രിൽ 28 (1057 മേടം 17-ന്)  ജനിച്ച പപ്പൻക്കുട്ടി പിന്നീട് ശുഭാനന്ദഗുരു എന്ന പേരിൽ പ്രസിദ്ധനായത്.ഗുരുദേവന്റെ മഹാസമാധി സന്നിധാനം മാവേലിക്കര കൊറ്റാർകാവ് ശ്രീശുഭാനന്ദാശ്രമത്തിൽ.

## ജീവിതരേഖ
ഏറ്റവും പിന്നോക്കമായ പറയ(സാംബവ) സമുദായത്തിൽ ജനിച്ച അദ്ദേഹത്തിന്, ദാരിദ്ര്യപീഡക്ക് പുറമേ അന്ന് കൊടികുത്തി വാണിരുന്ന സവർണ മേധാവിത്വത്തിന്റെ ക്രൂരതയും അനുഭവിക്കേണ്ടി വന്നു.പന്ത്രണ്ടാം വയസ്സിൽ അമ്മയുടെ മരണത്തിനു ശേഷം പാപ്പൻകുട്ടി ദേശാടനത്തിന് പോയി. തന്റെ യാത്രയിൽ കണ്ട കാഴ്ചകളും അനുഭവങ്ങളും പാപ്പാൻക്കുട്ടിയിൽ വലിയ മാറ്റങ്ങളുണ്ടായി. പിന്നോക്ക സമുദായക്കാരുടെ അടിമത്ത സമാനമായ ജീവിതം അദ്ദേഹത്തെ വേദനിപ്പിച്ചു. ആത്മീയതയിൽ ഊന്നിയ സാമൂഹിക വിപ്ലവത്തിനു വേണ്ടി പ്രവർത്തിക്കാൻ പാപ്പാൻകുട്ടി തീരുമാനിച്ചു. 1918 ൽ ചെന്നിത്തലയിൽ വച്ച് അദ്ദേഹം കാഷായമുടുത്ത് ശുഭാനന്ദൻ എന്ന പേരു സ്വയം സ്വീകരിച്ചു.ആ വർഷം തന്നെ ചെറുകോൽ ഗ്രാമത്തിൽ ഒരു ആശ്രമവും ആരംഭിച്ചു. ആത്മീയയമായ ഉണർവ് ഉണ്ടാക്കുന്നതിനും ഭൗതിക ജീവിതത്തിൽ ഉയർച്ച ഉണ്ടാക്കുന്നതിനും  ശുഭാനന്ദ ഗുരുദേവൻ 1932 ൽ 'ആത്മബോധോദയ സംഘം'  എന്ന ആത്മീയ സംഘടന  രൂപീകരിച്ചു . ഏകത്വത്തിൽ വിശ്വസിക്കുകയും മനുഷ്യരേവരും ഒന്നാണെന്നും അവർ അന്യോന്യം ബന്ധപ്പെട്ടിരിക്കുന്നു എന്നും ജാതി മത ഭേദ  ചിന്തകൾ പാടില്ലെന്നും ഗുരു ഉദ്ബോധിപ്പിച്ചു. തന്റെ ഒരു ജാതി ഒരു മതം ഒരു ദൈവം എന്ന ആശയം  ഉൾക്കൊള്ളുന്ന ശുഭാനനന്ദ ഗുരുദേവന്റെ ആത്മബോധോദയ സംഘത്തിലെ ഒരു അംഗമാണ് താനെന്നു ശ്രീനാരായണ ഗുരു സ്വയം പ്രഖ്യാപിക്കുകയും ചെയ്തു.

തന്റെ അനുയായികളുടെ ഇടയിലുണ്ടായിരുന്ന അനാചാരങ്ങളും അന്ധവിശ്വാസങ്ങളും ശുഭാനന്ദഗുരു ശക്തമായി എതിർത്തു. 1934 ജനുവരി 19ന് മാവേലിക്കരയ്ക്ക് അടുത്തുള്ള തട്ടാരമ്പലത്തു വെച്ച് ശുഭാനന്ദഗുരുവിന്റെ നേതൃത്വത്തിൽ മഹാത്മാഗാന്ധിയെ സ്വീകരിച്ചു. സന്ദർശന വേളയിൽ ഗാന്ധിജി ആത്മബോധോദയ സംഘത്തിന് ഇരുപത്തഞ്ച് രൂപ സംഭാവന ചെയ്യുകപോലും ഉണ്ടായി. 1935 നവംബർ 10 ന് ക്ഷേത്രപ്രവേശന വിളംബരം പുറപ്പെടുവിക്കണമെന്ന് ആവശ്യപ്പെട്ടുകൊണ്ട് ഗുരുവിന്റെ നേതൃത്വത്തിൽ 101 അനുയായികൾ തിരുവനന്തപുരത്തേക്ക് പദയാത്ര നടത്തുകയും മഹാരാജവിന് നിവേദനം സമർപ്പിക്കുകയുംചെയ്തു.

1945ൽ ഗുരുദേവ ജന്മഭൂമിയായ കുട്ടംപേരൂർ വേട്ടവക്കേരിയിൽ കലിയുഗ ക്ഷേത്രമായ ആദർശാശ്രമത്തിന് ഗുരു തൃക്കരങ്ങളാൽ ശിലാസ്ഥാപന കർമ്മം നിർവ്വഹിച്ചു.

1950 ജൂലൈ 29 ന് 69 ാം വയസ്സിൽ ശുഭാനന്ദ ഗുരുദേവൻ സമാധിയായി. ഭൗതികശരീരം മാവേലിക്കര കൊട്ടാർക്കാവ് ആശ്രമത്തിൽ സംസ്കരിച്ചു.

ശുഭാനന്ദഗുരുവിന്റെ സമഗ്രമായ ജീവചരിത്രം അദ്ദേഹത്തിന്റെ ശിഷ്യനായ നീലകണ്ഠ തീർത്ഥരും കവിയായ മുതുകുളം ശ്രീധരനും (സംസ്‌കൃത കാവ്യം) രചിച്ചിട്ടുണ്ട്. കൂടാതെ ഗുരുവിന്റെ അപൂർണമായ ആത്മകഥ സശ്രദ്ധം ശേഖരിച്ചെടുത്ത് അഡ്വക്കേറ്റ് കരുനാഗപ്പള്ളി പി. കെ. പ്രസാദ് പ്രസിദ്ധീകരിച്ചിട്ടുണ്ട്.

## അവലംബങ്ങൾ

* ആത്മബോധോദയ സംഘം വെബ് സൈറ്റ് 
*തൊഴിൽ വാർത്ത ഹരിശ്രീ 2012 നവംബർ 17
* Dalit Movement in India and Its Leaders, 1857-1956
* Rāmacandra Kshīrasāgara - 1994, പേജ് 81

വർഗ്ഗം:ഇന്ത്യയിലെ സാമൂഹ്യപ്രവർത്തകർ
അപ്‌ഫന്റെ മകൾ

മുത്തിരിങ്ങോട്ടു ഭവത്രാതൻ നമ്പൂതിരിപ്പാട് (1901-43) രചിച്ച സാമൂഹികനോവലാണ് (1931)**അപ്ഫന്റെ മകൾ** എന്ന ഈ കൃതി. ചന്തുമേനോന്റെ ഇന്ദുലേഖയ്ക്കും ശാരദയ്ക്കും ശേഷം മലയാളത്തിലെ സാമൂഹികനോവൽ പ്രസ്ഥാനത്തിന് ലഭിച്ച മുഖ്യ സംഭാവനയാണ്. കാല്പനികത്വത്തിന്റെ അതിപ്രസരം ഇതിൽ ഉടനീളം കാണാമെങ്കിലും ജീവിതത്തിന്റെ യഥാർഥമായ ചിത്രീകരണമാണ് ഇതിനെ ശ്രദ്ധാർഹമാക്കുന്നത്. സമീപ ഭാവിയിൽ പ്രായോഗികമാകാൻ പോകുന്ന മിശ്രവിവാഹമെന്ന ആദർശം *അപ്ഫന്റെ മകളു*ടെ സാത്വികാനുരാഗത്തിലും പക്ഷേ, ഇന്നു സ്വജാതീയ വിവാഹം മാത്രമേ കാര്യക്ഷമമായിട്ടുള്ളു എന്ന പ്രായോഗികമൂലതത്ത്വം മധുവിന്റെ (കഥാ നായകന്റെ) ഇട്ടിച്ചിരി സ്വീകരണത്തിലും അടങ്ങിയിട്ടുള്ളതിനാൽ നമ്പൂതിരിമാരുടെ വൈവാഹിക പരിവർത്തനത്തിന്റെ തത്ത്വവും പ്രയോഗവും ഇതിൽ അടങ്ങിയിട്ടുണ്ടെന്നു പറയാം എന്ന് അവതാരികകാരനായ ഇ.എം. ശങ്കരൻ നമ്പൂതിരിപ്പാട് പ്രസ്താവിച്ചിരിക്കുന്നു. ഒരു നോവലിന് വേണ്ട പശ്ചാത്തല വിസ്തൃതിയില്ലെന്നൊരു കുറവു വിമർശകൻമാർക്കു പറയാമെന്നിരുന്നാലും സർവാംഗീണമായ മനോഹാരിതയും ലക്ഷണ സംയോഗവും തികഞ്ഞ ഒരു ഉത്കൃഷ്ടകൃതിയാണിത്. ചിന്തോദ്ദീപകമായ രീതിയിലാണ് നമ്പൂതിരിമാരുടെ സാമൂഹികസ്ഥിതി ഇതിൽ പ്രതിഫലിപ്പിച്ചിട്ടുള്ളത്. ഉത്കൃഷ്ടമായ പാത്രസൃഷ്ടിയും വിദഗ്ദ്ധമായ കഥാഘടനയും കാവ്യഭംഗി കളിയാടുന്ന ഗദ്യശൈലിയും ഇതിനു കാലാതിവർത്തിയായ ആസ്വാദ്യത പ്രദാനം ചെയ്യുന്നു. ആഖ്യാനശൈലിയുടെ സവിശേഷതയ്ക്ക് ഉദാഹരണമായി, ഒന്നാം അധ്യായത്തിൽ ഉണ്ണിക്കിടാങ്ങൾ ഇലകളും ഇല്ലിക്കോലുകളുംകൊണ്ടു നടത്തുന്ന ഇല്ലംപണിവർണനയുടെ അവസാനഭാഗം താഴെ ഉദ്ധരിക്കുന്നു:

*മധ്യാഹ്നവിശ്രമം കഴിഞ്ഞ് ഇറങ്ങി ലാത്തുവാൻ പുറപ്പെട്ട കുളിർമാരുതൻ, വേല ചെയ്തു വേർപ്പണിഞ്ഞ് തളർന്ന ആ പൂവൽമേനികളെ പുണർന്നു; അവരുടെ നെറ്റിമേൽ ചുംബിച്ചു; അവരുടെ കൈശികങ്ങളിൽ കൈവിരൽകൊണ്ടു തെരുപ്പിടിച്ചു. സന്നിഹിതങ്ങളായ തീരവൃക്ഷങ്ങൾ, പണികഴിഞ്ഞ ആ മണിമണ്ഡപത്തിൽ വിരിക്കുവാൻ നിഴലുകളാകുന്ന നീലക്കംബളങ്ങൾ നീട്ടിക്കൊടുക്കുകയായി. പാലപ്പുള്ളിപ്പുഴയിലെ ഓളങ്ങളാകുന്ന ഓമനക്കിടാങ്ങൾ ആ കുമാരൻമാരുടെ കൂട്ടത്തിൽ കൂടുവാനെന്നപോലെ നുരകളാൽ പൊട്ടിച്ചിരിച്ചുകൊണ്ട് കരയിലേക്ക് പാഞ്ഞുകയറുവാൻ ശ്രമിച്ചുനോക്കുന്നു. പരിണതവയസ്സായ പകലവൻ ഈ കൌമാരവിലാസങ്ങൾ കണ്ടുംകൊണ്ട് പശ്ചിമാകാശത്തിൽ കൌതുകസ്തബ്ധനായി നിന്നുവോ എന്നു തോന്നും.* 

## അവലംബം

വർഗ്ഗം:മലയാളം നോവലുകൾ
വർഗ്ഗം:സാമൂഹ്യ നോവലുകൾ